title: Mabat

text: Mabat ovat Tšadissa Abéchén kaupungin itäpuolella lähellä Sudanin rajaa asuva kansa. Heidän sukukansojaan ovat masalitit, mimit, karangat, falat ja rungat. Vuonna 1983 kansoja arvioitiin olevan Tšadissa yhteensä 300 000 ja Sudanissa (osa masaliteista) 40 000 henkeä. Kielet muodostavat nilosaharalaisten kielten mabaryhmän. Pääelinkeinoja ovat maanviljely ja karjanhoito. Käsityö- ja koristetaide ovat kehittyneitä. Uskonnoltaan mabat ovat muslimeja.


title: Mubit

text: Mubit ovat Tšadissa Salamat- ja Batha-jokien yläjuoksulla asuva kansa. Heidän sukukansojaan ovat džongorit, dangalitit, bidjot, sokorot ja mogumit. Vuonna 1983 kansoja arvioitiin olevan yhteensä 200 000 henkeä. Kieli kuuluu afroaasialaisten kielten tšadilaiseen ryhmään. Perinteisiä elinkeinoja ovat karjanhoito, maanviljely, metsästys ja keräilytalous. Käsityöammatit ovat kehittyneitä. Uskonnoltaan mubit ovat muslimeja.


title: Tamat

text: Tamat ovat Sudanin ja Tšadin rajaseudulla Abéchén kaupungin itäpuolella asuva niloottikansa. Heidän sukukansojaan ovat mararitit, sungorit ja bitetit. Vuonna 1983 kansoja arvioitiin olevan yhteensä 400 000 henkeä. Kieli kuuluu nilosaharalaisten kielten itäsudanilaiseen ryhmään. Monet puhuvat myös arabiaa. Pääelinkeinoja ovat maanviljely ja karjanhoito. Uskonnoltaan tamat ovat muslimeja.


title: Lyijysulfaatti

text: Lyijysulfaatti (PbSO) on lyijy- ja sulfaatti-ionien muodostama ioniyhdiste. Luonnossa yhdistettä esiintyy anglesiittimineraalina.


title: Lyijysulfaatti

text: Huoneenlämpötilassa lyijysulfaatti on valkoista kiteistä ainetta. Lyijysulfaatin sulamislämpötila on 1 170 °C. Yhdiste on niukkaliukoinen veteen, mutta liukenee paremmin happoihin ja ammoniumsuolaliuoksiin Väkevissä rikkihappoliuoksissa muodostuu lyijyvetysulfaattia.


title: Lyijysulfaatti

text: Alkalimetalliliuoksissa lyijysulfaatti reagoi muodostaen alkalimetallien hydroksoplumbiittisuoloja.


title: Lyijysulfaatti

text: Lyijysulfaatti on veteen huonosti liukeneva, minkä vuoksi sitä voidaan valmistaa lisäämällä paremmin vesiliukoisista suoloista, kuten lyijynitraatista, lisäämällä liuokseen rikkihappoa, jolloin lyijysulfaatti saostuu. Vaihtoehtoisesti yhdistettä voidaan valmistaa rikkihapon avulla lyijyoksidista, lyijyhydroksidista tai lyijykarbonaatista.


title: Lyijysulfaatti

text: Lyijysulfaattia käytetään mönjän valmistuksessa, painoväreissä ja nopeasti kuivuvien lakkojen valmistuksessa. Maaleissa lyijysulfaatti on väriaineena ominaisuuksiltaan lyijyvalkoisena tunnettua lyijykarbonaattia huonompi säänkestävyydeltään ja peittävyydeltään.


title: Lyijysulfaatti

text: Lyijyakuissa on lyijylevy, joka toimii negatiivisena kohtiona, ja lyijydioksidi sauva positiivisena elektrodina. Elektrolyyttiliuoksena käytetään rikkihappoa. Akun purkautuessa lyijy hapettuu synnyttäen kiinteää lyijysulfaattia ja lyijyoksidin lyijy pelkistyy, jolloin syntyy myös lyijysulfaattia.


title: Lyijysulfaatti

text: Lyijysulfaatin myrkyllisyys johtuu lyijyioneista. Yhdiste on myrkyllistä vasta suurina annoksina. Myrkytyksen oireita ovat huonovointisuus, päänsärky ja unettomuus. Lyijysulfaatti voi vaikuttaa myös keskushermostoon aiheuttaen painon alentumista, puutostiloja ja levottomuutta. Lyijy-yhdisteet ovat myrkyllisiä myös munuaisille.


title: Dagot

text: Dagot ovat Sudanissa Kordofanin tasangon länsireunalla, Darfurissa sekä Tšadin rajaseudulla asuva kansa. Vuonna 1983 heitä arvioitiin olevan 200 000 henkeä. Kieli kuuluu nilosaharalaisten kielten itäsudanilaiseen ryhmään. Suurin osa puhuu arabiaa. Pääelinkeinoja ovat maanviljely ja karjanhoito. Uskonnoltaan dagot ovat muslimeja.


title: Zaghawat

text: Zaghawat ovat Sudanin ja Tšadin rajaseudulla Howarjoen laaksossa asuva kansa. Vuonna 1983 heitä arvioitiin olevan 40 000 henkeä. Zaghawan kieli kuuluu nilosaharalaisten kielten saharalaiseen ryhmään. Pääelinkeinoja ovat karjanhoito ja maatalous. Suurin osa zaghawoista harjoittaa perinteisiä uskontoja, osa kuluu senusien muslimilahkoon.


title: Kanurit

text: Kanurit ovat kanurin kieltä puhuva kansa Nigeriassa, Nigerissä, Tšadissa ja Kamerunissa. He ovat entisen Bornun valtakunnan asukkaita. Kansan pääelinkeino on maanviljely. Uskonnoltaan kanurit ovat muslimeja.


title: Kanurit

text: Kanurit muodostavat väestön enemmistön koillis-Nigeriassa Bornon osavaltiossa sekä Nigerin kaakkoisosassa. Heitä asuu myös muulla Nigerian pohjoisosassa, Tšadissa Tšadjärven itärannalla sekä Kamerunissa. 1980-luvulla kanureja arvioitiin olleen neljä miljoonaa Nigeriassa, 530 000 Nigerissä, 110 000 Tšadissa ja 30 000 Kamerunissa.


title: Kanurit

text: Kanurin kieli kuuluu nilosaharalaisten kielten saharalaiseen ryhmään. Laajemmassa merkityksessä se käsittää myös lähisukukielen kanembun. 1500–1800-luvuilla kanuri toimi Keski-Sudanin kansojen yhteisenä kielenä. Nykyään useimmat kanurit osaavat jonkin verran hausaa.


title: Kanurit

text: Kielellä on ainakin 1600-luvulle ulottuva, arabialaiseen kirjaimistoon perustuva kirjallisen viljelyn perinne. Nykyään sitä kirjoitetaan latinalaisella kirjaimistolla. Kanuria käytetään Nigeriassa kouluopetuksessa, hallinnossa ja tiedotusvälineissä.


title: Kanurit

text: Kansa on muodostunut 1300-luvulla perustetussa Bornun valtakunnassa, jonka kukoistuskausi oli 1500- ja 1600-luvuilla. Heidän esivanhempansa ovat siirtyneet alueelle koillisesta Kanemista, joka oli Bornun edeltäjävaltio. Kanureihin on sulautunut muita saharalaisten kielten puhujia, arabeja ja hausoja.


title: Kanurit

text: Bornun valtakunta luhistui 1800-luvulla fulbejen hyökkäysten ja uskonsotien seurauksena. Britannia ja Ranska jakoivat alueen 1900-luvun alussa.


title: Kanurit

text: Perinteiset pääelinkeinot ovat trooppinen kaskiviljely ja keinokasteltu kuokkaviljely. Tärkeimmät viljelykasvit ovat hirssi, durra, maissi, maapähkinä ja vihannekset. Myytäväksi kasvatetaan puuvillaa. Tuotantoeläimiä ovat lampaat, vuohet, seebut, hevoset ja paikoittain kamelit. Käsityöammatteja ovat nahkatyöt, kudonta ja savenvalanta. Lisäksi harjoitetaan kalastusta ja kaupankäyntiä ja nykyään erilaisia palveluammatteja. Alueen teollisuus on vähäistä.


title: Kanurit

text: Kanureiden kylät ovat hajanaisia. Asumus on pyöreä tai pohjoisessa nelikulmainen savitiilinen talo, jossa on kartiomainen tai tasainen katto. Perinteinen miesten vaatetus on leveä paita, roimahousut, värikäs myssy tai valkoinen turbaani. Naiset pukeutuvat värikkäisiin kirjottuihin leninkeihin tai sinisiin hihattomiin kotitekoisiin mekkoihin ja kirkasvärisiin huiveihin.


title: Kanurit

text: Ruokavalion perustan muodostaa hirssi, josta tehdään puuroa tai mykyjä. Päälle kaadetaan vihanneskeittoa, joka sisältää myös lihaa, maapähkinävoita ja mausteita, varsinkin chiliä. Uskonnollisissa juhlissa teurastetaan vuohia ja lampaita. Ruokakulttuurissa noudatetaan islamin sääntöjä.


title: Kanurit

text: Perinteinen yhteiskunta perustuu patriarkaalisiin suurperheisiin ja patrilineaarisiin sukuihin. Avioliitto on patrilokaalinen ja polygynia on yleistä.


title: Kanurit

text:
Ennen eurooppalaisten tuloa Bornu oli feodaalivaltio kuninkaallisine sukuineen, maata omistavine ylimyksineen, talonpoikineen ja orjineen. Britit lakkauttivat orjuuden, mutta jättivät hallitsemansa alueen yhteiskuntajärjestyksen pääosin ennalleen. Kanurien yhteiskunta on hyvin epätasa-arvoinen. Sen huipulla ovat perinteinen aristokratia, poliitikot, virkamiehet ja muslimipapit. Keskikerroksen muodostavat maanviljelijät, käsityöläiset ja kauppiaat. Alimpana ovat likaisen työn tekijät, muusikot ja rahanlainaajat. Naisten asema on hyvin heikko.
Bornun emiraatti on yhä olemassa, ja sen hallitsija "shehu" on sekä polittinen että uskonnollinen johtaja. Alue jakautuu kahteenkymmeneen yhteen, yleensä ylimyksen johtamaan piirikuntaan. Kylillä ja kaupungeilla on omat päällikkönsä ja niitä ympäröiviä pikkukyliä johtaa yleensä vanhin mies.


title: Kanurit

text: Kanurit ovat uskonnoltaan sunnimuslimeja. Islamilaisella lailla, tavoilla ja ideologialla on suuri merkitys kansan elämässä. Talismaanit ja eräät muut taikauskoiset perinteet ovat yleisesti hyväksyttyjä, ja alueella toimii useita suufiryhmiä.


title: Saharalaiset kielet

text: Saharalaiset kielet ovat Keski-Sudanissa Tšadjärveä ympäröivällä alueella ja Saharan keskiosassa puhuttujen nilosaharalaisten kielten ryhmä. Siihen kuuluvat kanuri ja sen lähisukukieli kanembu, tubujen puhumat teda ja daza sekä zaghawa ja berti. Kielten sukulaisuussuhteista on esitetty erilaisia käsityksiä. Kehittyneitä kirjakieliä ovat vain kanuri ja kanembu.


title: Tubut

text: Tubut (myös "tebut", "tibbut") ovat Saharan keskiosassa Tibestivuoristossa ja sen lähialueilla asuva kansa. Tšadissa tubuja arvioitiin 1980-luvulla olevan 370 000, Nigerissä 20 000 ja Libyassa 5 000. Antropologiselta tyypiltään he ovat negridejä.


title: Tubut

text: Tubut puhuvat saharalaisia tedan ja dazan kieliä tai murteita. Kansa jakautuu kahteen etniseen ryhmään. Tedat asuvat Tibestillä, dazat sen eteläpuolella. Elinkeinoja ovat karjanhoito, maanviljely, keräilytalous ja metsästys. Osa kansasta on paimentolaisia, osa asuu vakinaisissa asutuksissa. Uskonnoltaan tubut ovat sunnalaisia muslimeja.


title: Trick Trick

text: Christian Mathis (s. 28. kesäkuuta 1973 Detroit, Yhdysvallat) on yhdysvaltalainen rap-artisti, joka tunnetaan paremmin taiteilijanimellä Trick Trick.


title: Trick Trick

text: Hän kuuluu Goon Sqwad -ryhmään, jonka toiset jäsenet ovat Diezel, Bosalino Poncho, 4DFUNK ja DJ Thrilla. Goon Sqwadin lisäksi Mathis on tehnyt musiikkia Eminemin ja D12:n kanssa.


title: Mamie Van Doren

text: Mamie Van Doren (s. 6. helmikuuta 1931, oikealta nimeltään Joan Lucille Olander) on yhdysvaltalainen näyttelijä ja seksisymboli. Doren on ollut vuodesta 1950 saakka tunnettu seksisymboli yhdessä Marilyn Monroen kanssa. Hän on ollut naimisissa kuusi kertaa. Dorenille on omistettu myös tähti Hollywood Walk of Famelle.


title: Isaac de Rivaz

text: François Isaac de Rivaz (19. joulukuuta 1752 Pariisi – 30. heinäkuuta 1828 Sion) oli sveitsiläinen keksijä, joka kehitti ja rakensi maailman ensimmäisen polttomoottorin vuonna 1806. Moottorin polttoaineena oli vety- ja happikaasujen sekoitus. Vuotta myöhemmin, 1807, Isaac de Rivaz rakensi moottorinsa liikutettavaksi maailman ensimmäisen polttomoottorikäyttöisen auton. Jo ennen polttomoottorin keksimistä Rivaz oli 1700-luvun lopulla rakentanut onnistuneesti useita höyrykäyttöisiä ajoneuvoja.


title: Isaac de Rivaz

text: Vaikka Rivazin kehittämä moottori olikin maailman ensimmäinen toimiva polttomoottori, se ei menestynyt kaupallisesti, vaan polttomoottorien massatuotanto alkoi vasta sen jälkeen kun ensimmäiset bensiinikäyttöiset polttomoottorit julkistettiin 1800-luvun loppupuolella.


title: Kuolema (Kiekkomaailma)

text: Kuolema on Terry Pratchettin kiekkomaailman hahmo, joka johtaa kuolleet sielut taas tilanteen tasalle. Kuolemalla on vitivalkoinen hevonen nimeltä "Humma", joka osaa lentää. Kuoleman apulaisina romaaneissa esiintyvät "Rutto", "Nälänhätä" ja "Sota". Välillä apulaisina esiintyvät myös "Rottien Kuolema" ja "Risatauti". Kuolemalla on ottolapsi Ysabelle ja palvelija Albert. Hänellä on ollut myös oppipoika Mort.Ysabellella ja Mortilla on yhteinen lapsi, jonka nimi on Susan. Kuolema on esiintynyt kaikissa ilmestyneissä Kiekkomaailma-kirjoissa Vapaita pikkumiehiä lukuun ottamatta.


title: Adam Gregory

text: Adam Gregory (s. 28. joulukuuta 1987 Cincinnati, Ohio, Yhdysvallat) on yhdysvaltalainen näyttelijä. Hän on tunnettu parhaiten roolistaan Ty Collinsina nuorten sarjassa 90210. Hän näytteli Thomas Forresteria televisiosarjassa Kauniit ja rohkeat aina vuoteen 2014 asti.


title: Adam Gregory

text: Adam Gregory syntyi Ohion osavaltion Cincinnatissa. Hän valmistui Oak Hillsin lukiosta vuonna 2006 ja tällä hetkellä opiskelee Pohjois-Kentuckyn yliopistossa. Hän seurusteli vähän aikaa sitten 90210-sarjassa näyttelevän Jessica Lowndesin kanssa. Hän näytteleli entistä poikaystävää Ashley Tisdalen musiikkivideolla ”It's Alright, It’s OK”. Gregory meni vuonna 2010 naimisiin kihlattunsa, malli Sheridan Nicolen kanssa. Pariskunnan ensimmäinen lapsi, nimeltään Kannon, syntyi vuonna 2013.


title: Cliff Griffith

text: Cliff Griffith (6. helmikuuta 1916 Nineveh, Indiana, Yhdysvallat – 23. tammikuuta 1996 Rochester, Indiana, Yhdysvallat) oli yhdysvaltalainen Indianapolis 500 -kuljettaja. Hän osallistui neljään Indianapolis 500 -kilpailuun kausina 1951–1952, 1956 ja 1961. Hän oli yhdeksäs vuoden 1952 kilpailussa. Griffith kilpaili myös AAA- ja USAC-sarjoissa ollen parhaimmillaan neljäs Springfieldissä vuonna 1950. Hän voitti kahdesti Midwest Dirt Track Racing Association -sarjan mestaruuden Hector Honoren suunnittelemalla sprint carilla, lempinimeltään ”Black Deuce”.


title: MBK Booster

text: MBK Booster on ranskalaisen MBK:n valmistama moposkootteri, joka on identtinen Yamahan BW's -mallin kanssa. Boosterista on tuotannossa useita malleja, kuten "Next Generation" ja "Spirit", joista ensiksi mainittu on Suomessa yleinen. Suomen ulkopuolella Boosteria on myynnissä myös 100-kuutioisena versiona. Boostereiden moottori on Minarellin valmistama, ja sylinteri on niissä pystyasennossa.


title: Bobby Grim

text: Robert ”Bobby” Grim (4. syyskuuta 1924 Coal City, Indiana, Yhdysvallat – 14. kesäkuuta 1995 Indianapolis, Indiana, Yhdysvallat) oli yhdysvaltalainen Indianapolis 500 -kuljettaja. Hän osallistui yhdeksään Indianapolis 500 -kilpailuun kausina 1959–1964 ja 1966–1968. Hän oli parhaimmillaan kymmenes vuosien 1964 ja 1968 kilpailuissa. Grim sai vuoden tulokas -palkinnon vuoden 1959 kilpailussa vaikka oli 26:s. Hän kilpaili USAC-sarjassa voittaen Syracusessa vuonna 1960. Grim voitti IMCA Sprint car -mestaruuden vuosina 1955–1958 ajaen Hector Honoren kuuluisalla ”Black Deucella”.


title: Bobby Grim

text: Grim valittiin National Sprint Car Hall of Fameen vuonna 1992.


title: Eimuntas Nekrošius

text: Eimuntas Nekrošius (21. marraskuuta 1952 Pažobris, Raseiņin kunnallispiiri, Liettua – 20. marraskuuta 2018) oli Liettuan maineikkaimpia teatteriohjaajia, joka on palkittu useilla eurooppalaisilla palkinnoilla.


title: Eimuntas Nekrošius

text: Nekrošius valmistui moskovalaisesta Lunatšarskin teatteritaiteen oppilaitoksesta. Palattuaan Liettuaan Nekrošius työskenteli 1978–1979 Vilnassa Valtion nuorisoteatterissa, joka oli neuvostoaikana vapaan hengen symboli. Vuonna 1979 hän siirtyi Kaunasin teatteriiin, jossa hän työskenteli vuoden. 1980 hän palasi Vilnan nuorisoteatteriin, jossa hän ohjasi merkittäviä näytelmiä. Vuodesta 1998 alkaen hän työskenteli Meno fortas -teatterissaan, jonka kanssa hän kiersi maailmalla.


title: Eimuntas Nekrošius

text: Hänen ohjaamilleen näytelmille ovat luonteenomaisia rauhallinen taustamusiikki joka toistuu koko esityksen ajan, runsas tanssin ja liikkeen käyttö ja ainutlaatuinen teatterirekvisiitta sekä luonnollisten ainesten, kuten veden, tulen, tuulen, jään ja kiven käyttö. Yksittäisen esityksen pituus ylitti usein tavanomaisen, sillä Nekrošius suosi monimutkaisia ja haastavia näytelmiä, kuten Kristijonas Donelaitisin "Laulujen laulu" ja "Vuodenajat".


title: Eimuntas Nekrošius

text: Nekrosiuksen "Faust" vieraili Tampereen teatterikesässä 2009. Teatterikesässä on aiemmin, 1999, vieraillut hänen ohjauksensa "Hamletista". Myös Tampereella vieraillut "Faust" on läpisävelletty, ja se kestää neljä tuntia. Siinä on esineitä, jotka kuvaavat kohtausten ydintä.Nekrošiuksen ohjaustöitä on palkittu useilla festivaaleilla Liettuassa, Latviassa, Virossa, Venäjällä ja monissa muissa maissa. Nekrošius on saanut useita valtionpalkintoja.


title: Hanhiemo

text: Hanhiemo (, ) on tuntematonta alkuperää oleva sadunkertoja. Yhdysvalloissa ja englanninkielisessä perinteessä hanhiemo yhdistetään lastenloruihin.


title: Hanhiemo

text: Ensimmäinen tunnettu maininta hanhiemosta löytyy Jean Loretin kirjasta "La Muse Historique" vuodelta 1650. Charles Perrault julkaisi vuonna 1697 satukokoelman "Hanhiemon tarinoita" ().


title: Intianjalohaukka

text: Intianjalohaukka ("Falco jugger") on keskiaasialainen jalohaukka.


title: Intianjalohaukka

text:
Linnun pituus on 39–46 cm ja siipien kärkiväli 88–107 cm. Sen höyhenpuku on selkäpuolelta tumman harmaanruskea ja vatsapuolelta lähes valkoinen (kuvassa on nuori täysikasvuinen yksilö). Sukupuolet ovat samanvärisiä.
Intianjalohaukka elää Iranin kaakkoiskolkasta Afganistanin kaakkoisosiin, Pakistanissa, Intian pohhjoisosissa Himalajalta Keralaan ja Tamil Naduun, Nepalissa, Bhutanissa, Bangladeshissa ja Myanmarin luoteisosassa. Sen elinympäristön ala on noin 4,2 miljoonaa neliökilometriä. Laji oli ennen alueen runsain jalohaukka, mutta sen kanta on suuresti taantunut, ja kokonaispopulaatio saattaa olla 10 000 yksilön paikkeilla, mahdollisesti jopa 35 000 yksilöä.


title: Intianjalohaukka

text: Intianjalohaukat asuvat alavien maiden kuivissa, valoisissa metsissä ja harvapuustoisilla avomailla. Sitä tavataan harvoin kilometriä korkeammalla merenpinnasta.


title: Intianjalohaukka

text: Haukat syövät todennäköisesti liskoja, pikkunisäkkäitä ja lintuja.


title: Nuojuan voimalaitos

text: Nuojuan voimalaitos on vuonna 1955 valmistunut vesivoimalaitos Oulujoessa nykyisen Vaalan kunnan alueella Nuojualla. Voimalan rakentaminen aloitettiin 1946. Alue kuului Utajärveen vuoteen 1954 saakka.


title: Nuojuan voimalaitos

text: Voimalan rakensi Oulujoki Oy, sen teknisestä suunnittelusta vastasi Imatran Voima Oy ja arkkitehtisuunnittelusta Aarne Ervi, joka suunnitteli myös Nuojuan alueen asuinrakennuksia. Nuojuan ja Jylhämän voimalaitostyömailla työskenteli enimmillään noin 2 000 henkilöä. Voimalaitoksilla valjastettiin Oulujoen Niskakosket (Kauko, Jylhämä, Siitari, Otema, Pyterä, Kovero ja Nuojua), joiden yhteispituus oli yhdeksän kilometriä ja putouskorkeus 33 metriä.


title: Nuojuan voimalaitos

text: Voimalaitoksen omistaa Fortum Oyj, sen putouskorkeus on 22 metriä, maksimiteho 85 MW ja läpi virtaava vesimäärä täydellä teholla 450 kuutiometriä sekunnissa. Voimalan vuotuinen sähköntuotto on noin 355 GWh. Voimalan teho on toiseksi suurin kaikista Oulujoen voimalaitoksista.


title: Lukuvuosi

text: Lukuvuosi (lyhenne lkv. tai lv.) on vuoden mittainen, yhdestä tai useammasta lukukaudesta ja niiden väliin ja keskelle jäävistä lomista muodostuva jakso, jonka aikana luokallisessa koulussa suoritetaan yhden luokkatason opinnot. Pohjoisella pallonpuoliskolla kouluvuosi alkaa yleensä syksyllä ja päättyy kesälomaan, kun taas eteläisellä pallonpuoliskolla kouluvuosi seuraa usein kalenterivuotta.


title: Lukuvuosi

text: Suomessa peruskoulun lukuvuosi alkaa perusopetuslain 23 §:n mukaan 1. elokuuta ja päättyy 31. heinäkuuta, ja lukuvuodessa on 190 työpäivää. Jos itsenäisyyspäivä, vappu tai loppiainen sattuu muuksi arkipäiväksi kuin lauantaiksi, lukuvuosi voi olla vastaavasti lyhyempi.


title: Lukuvuosi

text: Opetuksen alku- ja lopetuspäivää ei ole laissa määritelty. Koulutyö alkaa yleensä elokuun puolenvälin aikoihin, mutta tarkemmin asiasta päättää kukin kunta. Sen sijaan on asetuksella säädetty, että koulutyö päättyy "viikon 22 viimeisenä arkipäivänä", joka on aikaisintaan 29. toukokuuta ja viimeistään 5. kesäkuuta.


title: Lukuvuosi

text: Lisäksi kouluvuodesta on säädetty, että peruskoulussa on kesäloma ja vähintään kymmenen päivän pituinen joululoma ja että lauantait ovat vapaapäiviä, ellei kunta toisin päätä. Kesäloma alkaa koulutyön päättyessä ja päättyy seuraavan kouluvuoden koulutyön alkaessa kunnan päättämänä ajankohtana yleensä elokuun puolenvälin aikoihin.


title: Lukuvuosi

text: Syyslomaa tai talvilomaa ei ole määritetty lainsäädännössä, vaan periaatteessa kunnat voivat päättää niiden pituuden ja ajankohdan itsenäisesti. Käytännössä kuitenkin esimerkiksi eri oppilaitosten yhteistyön takia loma-ajoista päätetään usein seutukunnittain tai laajemminkin alueellisesti. Talviloman ajankohta määrättiin aikaisemmin valtakunnallisesti ja porrastettiin kolmelle viikolle, ja tätä käytäntöä noudatetaan yhä yleisesti. Talvilomasta, josta käytetään myös nimitystä hiihtoloma, on kuitenkin olemassa Kuntaliiton ja opetushallituksen suositus, jonka mukaan se porrastettaisiin maakunnittain viikoille 8–11.


title: Lukuvuosi

text: Suomessa kouluvuosi kesti aiemmin syyskuun alusta toukokuun loppuun, joten kesäloma oli kokonaiset kolme kuukautta. Koulua käytiin kuutena päivänä viikossa, joskin yleensä kerran kuukaudessa oli yksi arkipäivä vapaata (ns. kuukausiloma), usein lauantaina tai maanantaina. Kun syyslukukaudesta 1971 lähtien lauantait muutettiin eräin poikkeuksin vapaapäiviksi, koulun alkua aikaistettiin elokuun puolelle. Koulutyö päättyi aikaisemmin yleensä 31. toukokuuta, ellei se sattunut pyhäpäiväksi, mutta 1990-luvun alussa päättymispäivä siirrettiin viikon 22 lauantaihin, joka useimmiten on kesäkuun puolella.


title: Lukuvuosi

text: Hiihtoloman keksi vuonna 1926 kouvolalainen voimistelunopettaja ja suojeluskuntaupseeri Santeri Hirvonen. Lauri Pihkala edisti asiaa 1930-luvulla, ja hiihtoloma tuli käyttöön oppikouluissa vuonna 1933 ja kansakouluissa 1934.


title: Lukuvuosi

text: Maaseutukunnissa pidettiin syyslukukaudella perunannostolomaa 1940-luvulta aina 1970-luvulle asti. Loma kesti 2–10 päivää ja se oli yleensä syyskuun lopussa tai lokakuussa.


title: Lukuvuosi

text: Taulukossa on esimerkkejä kouluvuodesta eri puolilla maailmaa.


title: Leena Kaarna

text: Leena Kyllikki Kaarna (s. 26. marraskuuta 1939 Lappee) on entinen suomalainen korkeushyppääjä. Hän ylitti ensimmäisenä suomalaisnaisena korkeudessa 160 ja 170 senttimetriä.


title: Leena Kaarna

text: Kaarna sijoittui Belgradin EM-kilpailuissa 1962 kymmenenneksi ja Tokion 1964 olympialaisissa 13:nneksi. Pohjoismaiden mestaruuskilpailuissa hän saavutti hopeaa vuosina 1961 ja 1963. Hän edusti Suomea kuudessa maaottelussa.


title: Leena Kaarna

text: Seuratasolla Kaarna edusti Lappeen Rientoa. Hän voitti Suomen mestaruuden vuosina 1961, 1962, 1963 ja 1964 sekä saavutti SM-hopeaa vuonna 1958 ja SM-pronssia vuonna 1960. Sisäratojen Suomen mestaruuden hän voitti vuosina 1963 ja 1964. Hän hyppäsi yksitoista Suomen ennätystä vuosina 1958–1964, parhaimmillaan 170 senttimetriä.


title: Leena Kaarna

text: Leena Kaarnan isä on kansanedustaja Mikko Kaarna.


title: Cerdanyanpaimenkoira

text: Cerdanyanpaimenkoira ("gos d'atura cerda") on espanjalainen koirarotu. Se on alkujaan katalonianpaimenkoiran lyhytkarvainen muunnos.


title: Cerdanyanpaimenkoira

text: Cerdanyanpaimenkoira on pitkälti kuin katalonianpaimenkoira seuraavilla poikkeuksilla: karvapeite on pehmeää, lyhyttä ja tiheää ja häntä on joko aavistuksen ylös kaartuva tai roikkuva.


title: Cerdanyanpaimenkoira

text: Rotu on kotoisin Baixa Cerdanyan alueelta Kataloniasta.


title: Southern League

text: Kaikissa kolmessa divisioonissa on 24 joukkuetta, jotka pelaavat keskenään kaksinkertaisen sarjan. Premier Divisionin voittaja nousee konferenssiin ja sijoille 2-5 sijoittuneet pelaavat nousukarsinnan. Ylemmän sarjan kolme viimeistä putoavat alempaan sarjaan. Alemman sarjan voittaja nousee ylempään sarjaan ja kaksi viimeistä putoavat alemmas.


title: Pohjoiskaukasianpaimenkoira

text: Pohjoiskaukasianpaimenkoira eli "pohjoiskaukasialainen aro-ovtsarka" on venäläinen koirarotu.


title: Pohjoiskaukasianpaimenkoira

text: Pohjoiskaukasianpaimenkoira on kevytrakenteisempi, lyhytrunkoisempi, hieman lyhytkarvaisempi ja pitkäraajaisempi kuin kaukasiankoira. Myös sen pää on hieman kuivempi ja pidempi kuin tunnetummalla sukulaisellaan. Väritys voi olla joko valkoinen tai harmaa, niiden sekoitus tai brindle. Uroksen säkäkorkeus on 63 cm ja nartun 60 cm.


title: Pohjoiskaukasianpaimenkoira

text: Rotu on peräisin Kaspianmeren länsipuolen ylängöiltä ja aromailta ja Pohjois-Kaukasukselta.


title: Selver

text: Selver AS on Virossa toimiva super- ja hypermarkettien ketju, jossa myydään pääasiallisesti elintarvikkeita ja päivittäistavaroita. Ketjun historia alkoi vuonna 1995, kun ensimmäinen "Punane Selver" avattiin Lasnamäen lähiöön Tallinnassa. Myymäläketjuksi Selver kehitettiin vuosien 1998–2001 aikana. Selverin liikevaihto oli vuonna 2010 noin 300 miljoonaa euroa ja se työllisti noin 2 500 henkilöä. Selver avasi ensimmäiset myymälänsä Latviassa joulukuussa 2008, mutta lopetti kaikkien kuuden myymälänsä toiminnan maan talouskriisin johdosta jo vuoden 2009 lopulla.


title: Selver

text: Selver on osa Tallinna Kaubamaja Grupp -pörssiyhtiötä.


title: Northern Premier League

text: Northern Premier League on englantilainen jalkapallosarja, joka käsittää Englannin seitsemänneksi ja kahdeksanneksi korkeimmat sarjatasot. Northern Premier Leaguen korkein sarjataso on Premier Division, sen alapuolella ovat Division One North ja Division One South.


title: Northern Premier League

text: Premier Divisionissa pelaa 24 joukkuetta kuten Division One Northissa ja Division One Southissa. Premier Divisionin voittaja nousee suoraan konferenssitasolle, sijoille 2-5 sijoittuneet joukkueet pelaavat nousukarsinnan ja kolme viimeistä putoavat. Division One Northin ja Division One Southin voittajat nousevat suoraan Premier Divisioniin, sijoille 2-5 sijoittuneet joukkueet pelaavat nousukarsinnan ja kaksi viimeistä putoavat.


title: FA Community Shield 2009

text: FA Community Shield 2009 oli 9. elokuuta 2009 käyty jokavuotinen FA Community Shield -ottelu, jossa kohtasivat edellisenä keväänä Englannin Valioliigan mestaruuden voittanut Manchester United ja FA Cupin voittanut Chelsea. Chelsea voitti ottelun rangaistuspotkukilpailun jälkeen.


title: FA Community Shield 2009

text: Ottelu alkoi kello viisi iltapäivällä aurinkoisessa säässä Wembleyn stadionilla Lontoossa. Erotuomarina toimi Chris Foy.


title: FA Community Shield 2009

text: Avausmaali nähtiin 10. minuutilla, jolloin Nanin laukaus noin kahdestakymmenestä metristä upposi Chelsea-puolustuksen nukkuessa Petr Čechin selän taakse. Ensimmäinen puoliaika kului loppuun Chelsean yrittäessä tasoitusta siinä onnistumatta. Kumpikin joukkue sai muutamia hyviä maalipaikkoja.


title: FA Community Shield 2009

text: Kun toista puoliaikaa oli pelattu noin viisi minuuttia, Manchester Unitedin maalivahti Ben Foster torjui Florent Maloudan keskityksen suoraan Ricardo Carvalholle, joka puski luvut tasoihin. Tämän jälkeen ottelu jatkui rauhaisasti aina 71. minuutille asti, jolloin keskikenttämies Michael Ballack tyrkkäsi Manchester Unitedin laitapakkina pelanneen Patrice Evran kumoon, mutta tuomari antoi pelin jatkua ja seuranneen Chelsean hyökkäyksen päätteeksi Frank Lampard teki maalin. Evran ja Ballackin välienselvittely sai aikaan kyseenalaisuutta maalin hyväksynnästä, ja ennen pelin jatkumista tuomari joutui kinaamaan manchesterilaisten kanssa tilanteesta. Johtoon päästyään Chelsea siirtyi puolustuspeliin, ja se toimi pitkään. Kolmiminuuttisen lisäajan lopulla Unitedin 35-vuotias keskikenttämies Ryan Giggs syötti kuitenkin Chelsean puolustajien välistä Wayne Rooneylle, joka potkaisi pallon maaliin. Pian sen jälkeen täysi 90-minuuttinen vihellettiin päättyneeksi.


title: Isthmian League

text: Premier Divisionissa pelaa 22 joukkuetta kuten Division One Northissa ja Division One Southissa. Premier Divisionin voittaja nousee suoraan konferenssitasolle, sijoille 2-5 sijoittuneet joukkueet pelaavat nousukarsinnan ja kolme viimeistä putoavat. Division One Northin ja Division One Southin voittajat nousevat suoraan Premier Divisioniin, sijoille 2-5 sijoittuneet joukkueet pelaavat nousukarsinnan ja kaksi viimeistä putoavat.


title: SaTRec

text: Satellite Technology Research Center eli SaTReC on Etelä-Korean avaruustekniikan kehityskeskus, joka perustettiin vuonna 1989. Se toimii Taejonissa yliopiston sisällä ja käyttää samoja tiloja kuin Korea Advanced Institute of Science and Technology (KAIST).


title: SaTRec

text: Ensisijaisesti keskus kouluttaa Etelä-Korealle avaruusalan insinöörejä.


title: SaTRec

text: Vuonna 1992 laukaistiin ensimmäinen SaTReCin kehittämä satelliitti, Korean KITSAT-1-mikrosatelliitti. Keskuksen kehittämät satelliittit ovat


title: SaTRec

text: Yhdysvaltalaisen tiedon mukaan Satrec on kehittänyt Malesian RazakSatin ja Dubain DubaiSat-1:n Saman tiedon mukaan Satrec on mukana Turkin ja Singaporen satelliittihankkeissa.


title: Ken zazpi

text: Ken zazpi on baskimaalainen yhtye. Nimi on baskin kieltä ja tarkoittaa -7. Yhtye soittaa pääosin melodisia rakkauslauluja. Tunnetuin kappale on luultavasti "Ilargia", joka tarkoittaa kuuta.


title: Annan unelmavuodet

text: Annan unelmavuodet ("Anne of the Island") on kanadalaisen kirjailijan L. M. Montgomeryn teos. Alkuteos ilmestyi 1915, Hilja Vesalan suomennos 1921. Teos on kolmas kahdeksanosaisessa Anna-sarjassa.


title: Annan unelmavuodet

text: Toisin kuin sarjan edelliset osat, Annan unelmavuodet ei kerro niinkään Annan arkipäiväisistä ja tiuhaan tahtiin sattuvista kommelluksista Prinssi Edwardin saarella. Kirjan alussa Anna lähtee opiskelemaan Redmondin yliopistoon Nova Scotiaan. Hänen lisäkseen sinne lähtevät myös vanhat ystävät Gilbert Blythe ja Charlie Sloane, sekä entiset ystävät Priscilla Grant ja Stella Maynard Redmondista. Koulussa Anna saa myös uuden hyvän ystävän, Philippa Gordonin. Annan unelmavuodet käsittelevät kirjoista eniten Annan ja hänen ystäviensä rakkaushuolia. Gilbert on rakastunut Annaan, ja kaikki odottavat näiden päätyvän naimisiin. Anna pitää Gilbertistä kuitenkin vain ystävänä. Kun piireihin ilmestyvät myös Annan unelmien satuprinssiä muistuttava Roy Gardner sekä kuvankaunis Helena, jonka huhutaan pitävän Gilbertistä, asiat menevät yhä mutkikkaammiksi.


title: Zalman

text: Zalman on korealainen tietokonekomponentteja valmistava yritys, joka keskittyy erityisesti jäähdytyskomponentteihin.


title: Zalman

text: Zalman on tehnyt huomattavaa tuotekehitystä aina sen perustamisvuodesta 1999 lähtien ja sillä onkin lukuisia patentteja erilaisille tietokoneen jäähdytysratkaisuille. Zalman on myös stereoskooppisten LCD-monitorien valmistaja, jotka tukevat 3D-laseja.


title: Kuppi kahvia

text: Kuppi kahvia on suomalaisen laulajan Timo Tervon vuonna 1991 ilmestynyt neljäs sooloalbumi.


title: Kuppi kahvia

text: Sovitukset Timo Tervo & Slager.


title: Kuppi kahvia

text: Timo Tervo & Slager:


title: Kuppi kahvia

text: Vierailevat muusikot:


title: The Ugly Truth

text: The Ugly Truth on 2009 valmistunut romanttinen komediaelokuva, jonka pääosissa ovat Katherine Heigl ja Gerard Butler. Ensi-iltansa se sai Pohjois-Amerikassa 24. heinäkuuta 2009.


title: Keski-Suomen sairaanhoitopiiri

text: Keski-Suomen sairaanhoitopiiri on 21 keskisuomalaisen kunnan omistama sairaanhoitopiiri. Piiri oli aikaisemmin yksi niistä harvoista, jonka alue on täysin sama kuin vastaavan maakunnan. Nykyisin näin ei ole, sillä Jämsä ja Kuhmoinen siirtyivät Pirkanmaan sairaanhoitopiiriin vuoden 2013 alussa. Piiri on suurin ei-yliopistollinen sairaanhoitopiiri noin 270 000 asukkaallaan. Sairaanhoitopiiriin kuuluvat Keski-Suomen keskussairaala, Sädesairaala, Kangasvuoren sairaala, Juurikkaniemen sairaala ja Haukkalan sairaala. Erityistason sairaanhoidosta vastaa Kuopion yliopistollinen sairaala. Keski-Suomessa sijaitsee kyllä Jyväskylän yliopisto, mutta siellä ei ole lääketieteellistä tiedekuntaa.


title: Keski-Suomen sairaanhoitopiiri

text: Piirin valtuustossa on 49 jäsentä ja sen puheenjohtaja on Leena Yksjärvi. Hallituksessa on 9 jäsentä ja sen puheenjohtajana toimii Leila Lindell. Sairaanhoitopiirin johtajana toimii Juha Kinnunen, johtajaylilääkärinä Vesa Kataja ja hallintoylihoitajana Kaija Heikura.


title: Keski-Suomen sairaanhoitopiiri

text: Sairaanhoitopiiri työllistää noin 3 110 henkeä, ja se on Jyväskylän toiseksi suurin työnantaja. Työntekijöistä 282 oli lääkäreitä, 1 507 hoitohenkilöstöä ja 908 muuta henkilöstöä. Vuonna 2006 piirissä oli 76 932 eri potilasta ja hoitopäiviä kertyi 203 249. Toiminnan menot olivat 199,3 miljoonaa euroa.


title: Scunthorpe United FC

text: Scunthorpe United Football Club on jalkapalloseura Scunthorpen kaupungista Englannista.


title: Scunthorpe United FC

text: Lempinimellä "The Iron", "teräs", kulkeva seura perustettiin vuonna 1899 nimellä Scunthorpe and Lindsey United, mutta Englannin jalkapalloliigan sarjoihin se osallistui ensi kertaa vasta vuonna 1950 sarjajärjestelmän laajennuksen astuttua voimaan.


title: Scunthorpe United FC

text: Kaudeksi 2007–2008 Scunthorpe United nousi maan toiseksi korkeimmalle sarjatasolle, mestaruussarjaan, 45 vuoden tauon jälkeen. Yhden ykkösliigassa vietetyn kauden jälkeen se nousi jälleen mestaruussarjaan kaudeksi 2009–2010 pudotuspelikarsintojen kautta sijoituttuaan sarjassa kuudenneksi. Keväällä 2011 seura putosi takaisin ykkösliigaan ja kahden vuoden päästä edelleen kakkosliigaan.


title: Scunthorpe United FC

text: Kotiottelunsa Scunthorpe United pelaa 9 088 -paikkaisella Glanford Parkilla, joka valmistui vuonna 1988. Tuolloin Scunthorpe oli yli 30 vuoteen ensimmäinen englantilaisseura, joka muutti vastavalmistuneelle jalkapallostadionille. Ennen uuden stadionin valmistumista laitakaupungin Glanfordiin joukkue pelasi Scunthorpen keskustassa sijainneella, vuonna 1867 valmistuneella Old Showgroundilla, joka purettiin uuden stadionin valmistumisen yhteydessä. Nykyään Showgroundin tilalla on hypermarketti.


title: Dimitrie Cantemir (kunta)

text: Dimitrie Cantemir (aiemmin Silişteni, Hurdugi ja Hurduci) on Vasluin piirikunnassa Romaniassa sijaitseva kunta, jonka hallinnollinen keskus sijaitsee Hurdugin kylässä. Kunta on nimetty 1600-1700-lukujen vaihteessa eläneen moldovalaisruhtinaan ja oppineen Dimitrie Cantemirin välillä.


title: Dimitrie Cantemir (kunta)

text: Kunnanjohtana on toiminut Viorel Florea vuodesta 2004. Vuoden 2007 väestölaskennassa asukkaita oli 3 029. Kuntaan kuuluvat Hurdugin lisäksi Guşiţein, Plotoneştin, Urlaţin ja Grumezoaian kylät.


title: Curtains (Tindersticksin albumi)

text: Curtains on englantilaisen Tindersticks-yhtyeen kolmas studioalbumi.


title: Rastasmuurat

text: Rastasmuurat ("Formicarius") on muurien heimoon kuuluva varpuslintusuku. Rastasmuurien sukuun kuuluu BirdLifen mukaan 6 lajia.


title: Barentsin euroarktinen neuvosto

text: Barentsin euroarktinen neuvosto (, "BEAC") on vuonna 1993 perustettu, Barentsin alueella sijaitsevien valtioiden hallitustenvälisen, ulkoministereille tarkoitettu yhteistyön foorumi. Neuvoston jäseniä ovat kaikki Pohjoismaat, Venäjä sekä Euroopan komissio. Varsinaisten jäsenten lisäksi Barentsin euroarktisella neuvostolla on pysyviä tarkkailujäseniä. Neuvoston tehtävä on ”edistää kestävää taloudellista ja sosiaalista kehitystä Barentsin alueella”. Neuvoston puheenjohtajuus vaihtuu joka toinen vuosi Norjan, Ruotsin, Suomen ja Venäjän välillä.


title: Barentsin euroarktinen neuvosto

text: Barentsin euroarktinen neuvosto perustettiin vuonna 1993 Norjan Kirkkoniemessä yhdessä Neuvoston kanssa yhteistyötä tekevän Barentsin alueneuvoston kanssa. Sen tarkoituksena oli vahvistaa jo olemassa olevaa yhteistyötä eri maiden hallitusten välillä ja kannustaa uusien aloitteiden ja ehdotusten luomiseen. Barentsin alueella asuu yli viisi miljoona ihmistä, ja maantieteellisesti alue on eurooppalaisittain ainutlaatuinen: toisaalta alueen ilmasto on ankara ja välimatkat ovat suuret, toisaalta alueella on runsaasti luonnonvaroja, kuten metsiä, kalaa, mineraaleja, öljyä ja kaasuja. Tämän lisäksi Barentsin alue on Euroopan unionin, Venäjän ja Norjan kohtaamispaikka, ja aluetta asuttaa useat arktiset alkuperäisasukkaat (saamelaiset, nenetsit ja vepsäläiset). Näiden seikkojen valossa Neuvostossa kehitetään hallitusten välistä yhteistyötä Barentsin alueella.


title: Barentsin euroarktinen neuvosto

text:
Barentsin euroarktisessa neuvostossa alkuperäiskansoja edustaa oma työryhmä, joka perustettiin vuonna 1995. Sen tarkoituksena on kannustaa alkuperäiskansoja alueidensa kestävään kehitykseen monella eri tavalla, kuten terveydenhuollon, koulutuksen, kulttuurin ja perinteiden saralla. Työryhmä toimii myös neuvonantajana Neuvoston varsinaisille jäsenille eli ulkoministereille, sekä alueellisille päätöksentekijöille.
Työryhmään kuuluvat muun muassa Saamelaisneuvosto sekä nenetsien ja vepsäläisten omat edustajajärjestöt.


title: Barentsin euroarktinen neuvosto

text: Neuvoston puheenjohtaja vaihtuu kahden vuoden välein Norjan, Ruotsin, Suomen ja Venäjän välillä. Suomi toimi Neuvoston puheenjohtajana vuosina 2013-2015 ja luovutti puheenjohtajuuden seuraavaksi kahdeksi vuodeksi Venäjälle lokakuussa 2015.


title: Barentsin euroarktinen neuvosto

text: Neuvosto tapaa joka puheenjohtajakauden päätteessä. Maita tapaamisissa edustavat Neuvoston maiden ulkoministerit, ja kokousten välillä Neuvoston toimintaa koordinoin virkamieskomitea (CSO).


title: Juho Karppinen

text: Juho Karppinen (s. 1983 Raisio) on suomalainen soutaja. Hän edustaa Nesteen Soutajia ja häntä valmentaa hänen isänsä, soudun olympiavoittaja Pertti Karppinen.


title: Juho Karppinen

text: Karppinen aloitti yksikkösoudun vuonna 2006. Hän on saavuttanut SM-kultaa yksikköjen 2 000 metrillä vuosina 2009, 2010 ja 2012. Vuonna 2009 hän souti myös pronssia kaksikoissa isänsä Pertti Karppisen kanssa. Kaksikossa hänen parinaan on soutanut myös Robert Ven.


title: Juho Karppinen

text: Vuonna 2009 Karppinen sai pronssia Pohjoismaiden mestaruuskisoissa. Vuoden 2010 EM-kilpailuissa hän oli yhdeksäs. Saman vuoden MM-kisoissa hän oli 20:s. Vuonna 2013 Karppinen voitti hopeaa Pohjoismaiden mestaruuskilpailuissa.


title: Juho Karppinen

text: Myös Karppisen sisar Eeva Karppinen ja serkku Suvi Karppinen ovat kilpasoutajia.


title: Saksan yhtenäisjärjestelmä

text: Saksan yhtenäisjärjestelmä () on saksan kielen pikakirjoitusjärjestelmä, joka laadittiin 1900-luvun alussa yhdistämään saksalaisia pikakirjoituskoulukuntia. Siitä tuli käytännössä ainoa pikakirjoitusjärjestelmä Saksassa ja Itävallassa.


title: Saksan yhtenäisjärjestelmä

text: Saksankielisissä maissa oli 1800-luvulla ja 1900-luvun alussa käytössä rinnakkain useita pikakirjoitusjärjestelmiä. 1900-luvun alussa merkittävimpiä olivat Gabelsbergerin järjestelmä ja Stolze–Schrey. Näiden lisäksi käytössä olivat muun muassa Stenotachygrafia ja Kansallispikakirjoitus sekä Rollerin, Arendsin, Scheithauerin, Stolzen, Braunsin ja Faulmannin järjestelmät.


title: Saksan yhtenäisjärjestelmä

text: Vuonna 1906 Saksan suurimmat pikakirjoituskoulukunnat pitivät kokouksen, jossa päätettiin yhtenäisen järjestelmän valmistelusta. Useiden ehdotusten ja äänestysten jälkeen vuonna 1924 tehtiin lopulliset päätökset uuteen järjestelmään siirtymisestä. Yhtenäisjärjestelmästä tuli Gabelsbergerin ja Stolze–Schreyn välimuoto.


title: Saksan yhtenäisjärjestelmä

text: Kullakin konsonantilla ja useilla konsonanttiyhtymillä on omat merkkinsä. Vokaalit merkitään tavallisesti vokaalia seuraavan konsonanttimerkin paikkaa tai vahvuutta muuttamalla: esimerkiksi i:n jälkeen konsonanttimerkkiä korotetaan, u:n jälkeen alennetaan ja a:n jälkeen vahvennetaan.


title: Arnaud Vincent

text: Arnaud Vincent (s. 30. marraskuuta 1974 Nancy) on ranskalainen ratamoottoripyöräilijä. Hän voitti 125cc-luokan maailmanmestaruuden vuonna 2002. Vincent voitti ensimmäisenä ranskalaisena kyseisen luokan maailmanmestaruuden.


title: Arnaud Vincent

text: Arnaud Vincent siirtyi 125-kuutioisten MM-sarjaan kaudella 1998. Ensimmäisen osakilpailuvoittonsa hän saavutti kaudella 1999 Katalonian osakilpailussa. Vincentin paras kausi oli 2002, jolloin hän voitti maailmanmestaruuden Aprilialla. Hän voitti viisi osakilpailua ja oli lisäksi viisi kertaa palkintopallilla.


title: Arnaud Vincent

text: Kausi 2003 jäi Vincentin viimeiseksi 125-kuutioisissa. Seuraavalla kaudella hän ajoi kolme osakilpailua 250-kuutioisissa. Vincent teki paluun 250-kuutioisiin vuonna 2006 ollen sarjan 22. yhteensä 14 MM-pisteellä. Kaudella 2007 Vincent kilpaili Supersportin MM-sarjassa, mutta ei saanut yhtään pistettä. Vuosina 2008 ja 2009 Vincent on ajanut Ranskan kansallista Supersport-sarjaa.


title: Calm Air

text: Calm Air on kanadalainen lentoyhtiö, jonka pääkonttori sijaitsee Manitoban provinssissa, Thompsonin kaupungissa. Yhtiön kotikenttänä toimii Thompsonin lentoasema. Kaikkiaan yhtiöllä on 15 reittikohdettä Manitobassa ja Kivalliqin alueella, Nunavutissa. Reittiliikenteen ohessa yhtiö suorittaa tilauslentoja sekä rahtiliikennettä. Yrityksen nimi tulee perustajan Carl Arnold Lawrence Morbergin nimestä.


title: Calm Air

text: Yhtiön juuret juontavat 1950-luvulle, jolloin yhtiön perustaja Arnold Morberg kuljetti yksimoottorisella vesilentokoneellaan kalaturisteja Saskatchewanin provinssin pohjoisosassa sijaitsevalle leirilleen. Vuonna 1962 hän sai tilauslentoluvan ja aloitti lentää tarvikkeita ja paikallisia asukkaita Saskatchewanin Stony Rapidsin ympäristössä. Vuonna 1969 Morberg hankki omistukseensa Manitoban Lynn Laken kaupungissa sijainneen "Fred Chupka’s Northern Manitoba airline" -lentoyhtiön. Hän aloitti matkustajaliikenteen kaksimoottorisella DHC-6 Twin Otter -lentokoneella. Lynn Lakesta tuli yrityksen uusi kotikenttä seuraavaksi kuudeksitoista vuodeksi.


title: Calm Air

text: 1970-luvulla sähköyhtiöt aloittivat uusien vesivoimaloiden rakentamisen pohjoisessa Manitobassa, minkä takia matkustaja ja rahtilentojen kysyntä kasvoi jyrkästi. Calm Air aloitti liikennöinnin 1975 Churchillin kaupunkiin, jossa sijaitsee Manitoban arktinen syväsatama. Vajaan vuoden päästä Calm Air otti hoitaakseen Trans Airin reittikohteet Kivalliqin alueella, Nunavutin territoriossa. Yhtiö perusti toimipisteen Rankin Inlettiin mahdollistaen Kivalliqin alueen ensimmäisen ympärivuotisen lentotoiminnan. Samoihin aikoihin yhtiö hankki ensimmäisen suuremman koneensa Hawker Siddeley HS 748:n, joka pystyi kuljettamaan paineistetussa matkustamossa noin 40 matkustajaa tai lähes 5700 kilogrammaa rahtia. Calm Air hankki kaksi uutta Douglas DC-4 -lentokonetta kuljettamaan ympärivuotisesti rahtia 1980-luvun alussa Luoteisterritoriossa Eskimo Pointin länsipuolelle (tunnetaan nykyisin Arviatina, Nunavutissa) avattulle Cullaton Laken kultakaivokselle. Yhtiö hankki toisen Hawker Siddley HS 748 -koneensa 1983. Kaivos suljettiin vuonna 1985.


title: Calm Air

text: Vuonna 1985 Calm Air muutti pääkonttorinsa alueen suurimpaan kaupunkiin Thompsoniin, jossa se rakensi suuren rahdinkäsittelyrakennuksen ja lentokonehallin, jossa sijaitsee myös yhtiön huoltopiste. Calm Air on Thompsonin toiseksi suurin työllistäjä. Vuonna 1987 Calm Air teki yhteistyösopimuksen juuri perustetun Canadian Airlinesin (nykyisin Air Canada) kanssa, näin ollen yhtiö pystyi tarjoamaan asiakkaailleen kehittyneen lipunvarausjärjestelmän ja jatkoyhteyksiä muualle Kanadaan sekä ympäri maailmaa. Vuosien kuluessa yritys hankki uusia Hawker Siddley ja Navajo Chieftain -lentokoneita.


title: Calm Air

text: Vuonna 1994 Calm Air hankki ensimmäisen ruotsalaisen Saab 340B+ -lentokoneensa, jonka ensilento tapahtui 15. tammikuuta 1995 reitillä Winnipeg, The Pas, Flin Flon ja Thompson. Calm Air oli ensimmäinen kanadalainen lentoyhtiö, joka käytti konetyyppiä, ja ensimmäinen pohjoisamerikkalainen yhtiö, joka otti plus-version käyttöön. 1990-luvun loppupuolella yhtiö aloitti liikkennöinnin luoteis-Ontarion ja Saskatchewanin kohteisiin, joita varten se tilasi uusia Saab 340+ -koneita.


title: Calm Air

text: Calm Airin laivasto koostuu seuraavista lentokoneista (päivitetty: elokuussa 2009):Calm Air lentää seuraaviin reittikohteisiin (päivitetty joulukuussa 2017):


title: Ahmed Abdallah Mohamed Sambi

text: Ahmed Abdallah Mohamed Sambi (; s. 5. kesäkuuta 1958) on komorilainen poliitikko, islamilainen uskonoppinut ja liikemies. Hänet valittiin toukokuun 2006 presidentinvaaleissa maansa valtionpäämieheksi 58,02 prosentilla äänistä. Hän voitti siten selvästi Ibrahim Halidin ja Mohamed Djaanfarin.


title: Ahmed Abdallah Mohamed Sambi

text: Sambia nimitetään "ajatollaiksi", koska hän opiskeli Iranissa. Hän ei kuitenkaan ole šiia, vaan sunni, joka opiskeli myös Saudi-Arabiassa ja Sudanissa. Ollessaan Iranin Qomissa hän sai opetusta ajatollah Mesbah Yazdilta.


title: Ahmed Abdallah Mohamed Sambi

text: Sambi on kotoisin Anjouanilta. Hänen edeltäjänään Komorien presidenttinä toimi Azali Assoumani.


title: Ahmed Abdallah Mohamed Sambi

text: Sambi omistaa tehtaita ja on perustanut televisioaseman. Hän on kiinnostunut koripallosta ja asuu kotisaarensa Anjouanin pääkaupungissa Mutsamudussa. Hänellä on seitsemän lasta.


title: Dimitrie Cantemir

text: Dimitrie Cantemir (', ', ; 26. lokakuuta 1673 Silişteni, Moldova – 21. elokuuta 1723 Orjol, Venäjä) oli Moldovan ruhtinas maalis–huhtikuussa 1693 sekä vuosina 1710–1711. Hän oli myös oppinut, filosofi, historioitsija, muusikko, musiikkitieteilijä, kielentutkija, kansantutkija ja maantieteilijä.


title: Dimitrie Cantemir

text: Cantemir nautti opiskelusta ja hän sai aikanaan hyvin laajan koulutuksen. Hänen hallitsijakautensa olivat suhteellisen lyhyitä ja toisella kaudellaan hän keskittyi yritykseen irrottaa Moldova Osmanien valtakunnan alaisuudesta käyttäen hyväksi osmanien ja Pietari Suuren johtaman Venäjän välille syntynyttä sotaa. Venäjän–Turkin sota 1710–1711 päättyi kuitenkin Osmanien valtakunnan voittoon ja Cantemir joutui pakenemaan Venäjälle, jossa hän toimi keisarin neuvonantajana sekä jatkoi tutkimustyötä ja kirjoittamista.


title: Dimitrie Cantemir

text: Dimitrie Cantemirin syntymäpaikasta ei ole täyttä varmuutta. Siliştenin lisäksi Cantemirin synnyinpaikaksi on esitetty historiallisessa Moldaviassa ja nykyisessa Romaniassa olevia Iașia, Galatia, Orheita ja Fălciuta (nyk. Moldova). Myös Krimin niemimaa on mainittu.


title: Dimitrie Cantemir

text: Cantemirin isä Constantin Cantemir (s. 1627) oli maatyöläistaustainen palkkasoturi, joka 17 vuoden palveluksen jälkeen oli ylennyt valakialaisruhtinas Grigore I Ghican ylimmäksi adjutantiksi. Constantin meni naimisiin jalosukuisen Ana Bantăşin kanssa 1670 ja nousi Moldovan voivodiksi, ruhtinaaksi 71-vuotiaana 1685. Moldova oli tuolloin Osmanien valtakunnan alainen vasallivaltio. Kouluja käymätön Constantin ei osannut lukea, mutta huolehti molempien poikiensa Antiohin ja Dimitrien koulutuksesta. Molemmista tuli aikanaan moldovalaisruhtinaita. Hänen opettajansa oli kreikkalainen munkki Jeremias Cacavelas, joka opetti hänelle latinaa, kreikkaa, kirjallisuutta ja filosofiaa.


title: Dimitrie Cantemir

text: Dimitrie Cantemir lähetettiin 1688 opiskelemaan Istanbuliin. Ajan tavan mukaan hän toimi mahdollisesti myös eräänlaisena panttivankina, jonka tarkoitus oli taata Konstantinin lojaalisuus Osmanien valtakunnalle. Cantemir suhtautui opiskelemiseen hyvin intohimoisesti ja opiskeli historiaa, musiikkia sekä useita kieliä fanarioottien ylläpitämässä ortodoksisessa korkeakoulussa. Opiskeluaikanaan hän teeskenteli polveutuvansa budžakkilaisesta kaani Temiristä nimen samankaltaisuuden vuoksi tehdäkseen vaikutuksen paikallisiin.


title: Dimitrie Cantemir

text: Cantemir siirtyi vuonna 1691 takaisin Moldovaan. Hänen isänsä kuoli 1693, jolloin Dimitrie valittiin uudeksi ruhtinaaksi, vaikka Antioh oli ensimmäinen perimysjärjestyksessä. Hän ei kuitenkaan hallinnut kuin nimellisesti, ja parin kuukauden jälkeen hänen tilalleen astui Constantin Duca, joka oli valakialaisruhtinas Constantin Brâncoveanun vävypoika. Brâncoveanu oli juonitellut ja käyttänyt suuren summan rahaa saadakseen vävypoikansa Cantemirin tilalle.


title: Dimitrie Cantemir

text: Cantemir siirtyi takaisin Istanbuliin ja käytti aikansa siellä opintoihin, taiteisiin ja tieteisiin. Hän kirjoitti kymmenen kirjaa, jotka julkaistiin hänen elinaikanaan tai pian sen jälkeen. Hän teki työtä myös turkkilaisen musiikin parissa ja tallensi nuottivihoille satoja perinteisiä lauluja, joita ei oltu aiemmin tallennettu. Niin ikään hän sävelsi turkkilaiseen tyyliin, jota hän piti "eurooppalaista musiikkia täydellisempänä".


title: Dimitrie Cantemir

text: Constantin Ducan valtakausi päättyi 1696 taloudellisiin sotkuihin, jotka kulminoituivat Istanbulista lähetetyn tarkastajan tappamiseen. Hänen tilalleen voivodiksi astui nyt Dimitrien veli Antioh. Cantemir toimi veljelleen Istanbulin lähettiläänä ja osallistui hänen alaisuudessaan osmanien joukoissa Sentan taisteluun 1697 Suuressa Turkin sodassa 1683–1699, joka tosin päättyi vastustajan ratkaisevaan voittoon.


title: Dimitrie Cantemir

text: Krimin kaanin Devlet II Girayn neuvosta Cantemirista tehtiin Moldovan voivodi marraskuussa 1710. Aikalaiskronikoitsija hetmanni Ion Neculcen mukaan kaani Devletin kamariherra ja varainhoitaja Davul İsmail oli myös Cantemirin hyvä ystävä ja näytteli merkittävää roolia Cantemirin uudelleennimittämisessä. Cantemir alkoi pitää Osmanien valtakuntaa heikentyvänä mahtina, joka oli saavuttanut viimeiset todelliset voittonsa 1600-luvun lopulla, ja pohtia mahdollisuutta Moldovan irrottamiseksi sen alaisuudesta. Hän näki mahdollisen liittolaisen Venäjässä, jonka keisari Pietari Suuri pyrki turvaamaan omat intressinsä Balkanin ja Mustanmeren alueella. Pietari pyrki ulottamaan Venäjän valtaa syvemmälle etelään Itä-Euroopassa.


title: Dimitrie Cantemir

text: Tilaisuus loikkaamiseen tarjoutui pian. Pultavan taistelun 1709 venäläisille hävinnyt Ruotsin kuningas Kaarle XII pakeni Moldovassa olevaan Benderiin. Hän houkutteli Ahmed III:n julistamaan sodan Venäjälle. Ahmed tekikin tämän marraskuussa 1710. Vuoden lopulla Cantemir pyysi osmanihallinnolta luvan neuvotteluun Venäjän keisarin Pietari Suuren kanssa sen varjolla, että hän samalla voisi vakoilla venäläisarmeijan vahvuutta. Luottavainen hallitsija sulttaani Ahmed III ja hänen suurvisiirinsä Baltacı Mehmet pašša suostuivat tähän. Tammikuussa 1711 käydyssä neuvottelussa Cantemir teki Pietarin kanssa salaisen sopimuksen Moldovan loikkaamisesta Venäjän puolelle missä tahansa sotatoimessa Osmaneja vastaan, mikäli Pietari vuorostaan takaisi Moldovan vapautumisen ja itsehallinnon. Suurin osa romanialaisista pajareista tuki Cantemiria hankkeessa.


title: Dimitrie Cantemir

text: Venäjän–Turkin sota 1710–11 päättyi, kun Baltacı Mehmet paššan johtama kooltaan ylivoimainen armeija kukisti Pietarin ja moldovalaiskapinallisten joukot Prutin taistelussa heinäkuussa 1711. Vaikka osmanit vaativat rauhanneuvotteluissa pettureina pitämiensä Cantemirin ja muiden moldovalaispäälliköiden sekä serbialaisen Sava Vladislavits-Raguzinskin luovuttamista, Pietari piti kuitenkin heidän puoliaan ja Cantemir liittyi takaisin mailleen vetäytyvän venäläisarmeijan mukaan.


title: Dimitrie Cantemir

text: Cantemir siirtyi maanpakoon Venäjälle, jossa Pietari luovutti hänelle venäläisen aatelisarvon. Korvauksena menettämilleen alueille Pietari antoi hänelle laajoja tiluksia Venäjältä, joihin kuului entinen Golitsynin suvun kartano Tšornaja Grjaz -nimisessä kylässä Moskovan esikaupunkialueella. Cantemir kunnosti aluetta ja rakennutti puukirkon tilalle kivikirkon ja kunnosti kartanon. Hänen jälkikasvunsa jatkoi työtä ja lisäsi sinne puistoja, lampia ja barokkityylisiä rakennuksia. Kartano pysyi suvun hallussa vuoteen 1775, jolloin Katariina Suuri ihastui alueen kauneuteen. Katariina osti sen ruhtinaallisella rahasummalla itselleen ja rakennutti sinne oman kesäpalatsinsa. Dimitrie Cantemir alkoi rakennuttamaan itselleen palatsia myös tuolloiseen pääkaupunkiin Pietariin ja palkkasi arkkitehdikseen italialaisen Bartolomeo Rastrellin. Cantemir ehti kuolla kaksi vuotta ennen rakennuksen valmistumista, jolloin se siirtyi hänen perikunnalleen. Myöhemmin palatsi vaihtoi omistajaa useamman kerran, ennen ensimmäistä maailmansotaa sitä asutti Osmanien valtakunnan suurlähetystö.


title: Dimitrie Cantemir

text: Venäjällä Cantemir toimi tsaarin neuvonantajana, mutta omistautui tutkimustyölleen ja kirjoittamiselle. Hänet valittiin vuonna 1714 jäseneksi Berliinin akatemiaan, jossa hänestä lausuttiin ”Cantemir on filosofi kuninkaiden joukossa ja kuningas filosofien joukossa”. Vuosina 1714-16 hän kirjoitti tunnetuimman historianteoksensa latinaksi. "Historia Incrementorum atque Decrementorum aulae Othomanicae", "Osmanien valtakunnan nousu ja rappio" oli pitkään arvostettu teos, mutta nykyään sitä pidetään osittain epäluotettavana ja yrityksenä selitellä Cantomirin päätöstä loikata Venäjän puolelle. Teosta ei julkaistu hänen elinaikanaan, mutta poikansa Antiohin ansiosta se painettiin Lontoossa 1730-luvulla. 1716 Pietari käännätti koraanin venäjäksi ja pyysi Cantemiria kirjoittamaan tutkimuksen islamista uskonnollisena järjestelmänä. Tämän jälkeen hän kirjoitti tutkimuksen "Monachorum Physica Examinatio", joka käsitteli monarkiaa.Hän oli myös mukana perustamassa tieteiden laitosta Pietarin yliopistoon.


title: Dimitrie Cantemir

text: Suuri Pohjan sota päättyi 1721. Seuraavana vuonna Pietari aloitti itään suunnatun sotaretken, johon myös Cantemir osallistui. Hän kuitenkin sairastui ja joutui jäämään Astrahaniin. Hän kuoli Orjolissa 1723. Cantemir haudattiin ensimmäisen vaimonsa viereen moskovalaiseen Pyhän Konstantinin ja Helenan kirkkoon. Vuonna 1935 hänen ruumiinsa siirrettiin Iașiin, Moldovaan (nyk. Romania) ja haudattiin uudelleen Iașin Pyhän kolmiyhteyden kirkkoon.


title: Dimitrie Cantemir

text: Jo elinaikanaan arvostetun Cantemirin muistoa kunnioitetaan eri puolilla Eurooppaa. Hänen muistokseen suunnitellaan lähes viisi metriä korkean monumentin rakentamista Tsaritsynoon. Hänen mukaansa on nimetty muun muassa yliopistoja, teitä, katuja Romaniassa ja Moldovassa. Hänen syntymäkuntansa Silişteni on nimetty Dimitrie Cantemiriksi.


title: Dimitrie Cantemir

text: Dimitrie Cantemirin ensimmäinen avioliitto oli Cantacuzinon sukuun kuuluneen Kassandra Cantacuzenen (1682–1713) kanssa. Cantacuzenen kuoltua Venäjällä hän avioitui Trubetskoi-sukuun kuuluneen ruhtinatar Anastasia Trubetskajan (1700–1755) kanssa Pietarissa 1717.


title: Dimitrie Cantemir

text: Cantemirin lapsilla oli oma vaikutuksensa Venäjän historiaan. Hänen vanhimman tyttärensä Marian (1700–1754) kerrotaan hurmanneen Pietari Suuren niin, että tämä harkitsi eroa Katariinasta. Kun Katariina peri vallan 1725, hän pakotti Maria Cantemirin luostariin. Poika Antioh Kantemir oli Venäjän lähettiläs Lontoossa ja Pariisissa, satiirinen runoilija ja muun muassa Voltairen ystävä. Toinen poika Konstantin Dmitrievitš (1703–1747) sotkeutui salaliittoon keisarinna Annaa vastaan ja karkotettiin Siperiaan. Avioliitosta Anastasia Trubetskajan syntynyt nuorin tytär Smaragda Katarina (1720–1761) oli prinssi Dmitri Mihailovitš Golitsynin vaimo, nimellä Katarina Dmitrievna Golitsyna. Smaragda oli keisarinna Elisabetin ystävätär ja maineeltaan aikansa kauneimpia naisia.


title: Miina Härma

text: Miina Härma (ent. Hermann, 9. helmikuuta 1864 – 16. marraskuuta 1941) oli virolainen säveltäjä, urkuri ja kuoronjohtaja. Hänen kuoromusiikkituotantonsa on laaja, ja monet hänen teoksistaan kuuluvat virolaisten kuorojen vakituiseen ohjelmistoon.


title: Miina Härma

text: Valmistuttuaan Pietarin konservatoriosta vuonna 1890 Härma jäi työskentelemään Pietariin. Hän myös esiintyi urkurina Pietarissa, Virossa, Saksassa ja Suomessa. Hän asettui vuonna 1894 Tarttoon, mutta asui vuosina 1903–1915 Venäjän Kronstadtissa. Palattuaan Tarttoon hänestä tuli vuonna 1917 musiikin opettaja paikallisessa koulussa, joka nykyisin tunnetaan Miina Härma Gümnaasiumina. Härma työskenteli lisäksi muun muassa musiikkilehdissä ja johti lukuisia kuoroja. Hänen vuosina 1894–1904 johtamansa "Miina Hermanni Segakoor" teki myös lukuisia konserttimatkoja ulkomaille, mm. Suomeen. Miina Härma vieraili itse Suomessa useaan otteeseen myöhemminkin. Hän sävelsi useita lauluja ja mm. laulunäytelmän "Kalev ja Linda" (1897).


title: Miina Härma

text: Härma teki taiteellista yhteistyötä runoilija Anna Haavan kanssa. Hän kuoli Tartossa ja hänet haudattiin Raadin hautausmaalle.


title: Norwegian Cruise Line

text: Norwegian Cruise Line (NCL) on vuonna 1966 nimellä Norwegian Caribbean Line perustettu yhdysvaltalainen risteilyvarustamo, jonka pääkonttori sijaitsee Miamissa Floridan osavaltiossa. Yhtiö on yksityinen osakeyhtiö, jonka osakkeista noin 12 % on julkisesti listattu yhdysvaltalaisessa Nasdaq-pörssissä. Vuodesta 2016 osake on mukana Nasdaq-100-indeksissä. Valtaosan yhtiön osakkeista omistavat malesialainen sijoituskonserni Genting Group (43.4%) sekä yhdysvaltalaiset pääomasijoitusyhtiöt Apollo Management (32.5%) ja TPG Capital (10.8%).


title: Norwegian Cruise Line

text: NCL tunnetaan nykyään parhaiten "Freestyle Cruising" -konseptistaan, jossa ei perinteisten amerikkalaisten risteilyalusten tapaan ole kiinteitä ruokailuaikoja ja -istumapaikkoja vaan kukin voi valita ruokailuaikansa ja haluamansa ravintolan oman mielensä mukaan. Laivojen ravintoloissa ole myöskään perinteisesti tiukkaa pukeutumisohjetta päivälliselle, vaan ns. "Cruise Casual" -pukeutuminen (hieman rennompi kuin "Smart Casual", esim. shortsit, capri- ja khakihousut on sallittu) riittää useimpiin ravintoloihin ja hienompiinkin ravintoloihin vaaditaan vain "Smart Casual"-pukeutumista.


title: Norwegian Cruise Line

text: Yhtiöllä on myös pelkästään Yhdysvaltojen sisäiseen liikenteeseen keskittynyt tytäryhtiö, NCL America.


title: Norwegian Cruise Line

text: Yhtiön perustivat vuonna 1966 Knut Kloster ja Ted Arison, tuolloin yhtiön ainoa alus oli 830-tonninen autolautta Sunward, jolla tarjottiin edullisia Karibianmeren risteilyjä. Muutamia vuosia yhtiön perustamisen jälkeen Arison lähti yhtiöstä perustaakseen Carnival Cruise Lines -yhtiön, samalla kun Kloster hankki uusia aluksia Karibianmeren liikenteeseen. NCL kehitti alkuvuosinaan lukuisia risteilyteollisuutta muuttaneita konsepteja, muun muassa ensimmäisen lento-laiva-paketin (tuolloin nimellä "Cloud 9 Cruises"), joka yhdisti edulliset lennot ja risteilyn kiinteäksi paketiksi. Yhtiö on kehittänyt myös useita kokonaan uusia käyntisatamia Karibianmerelle, kuten Ocho Rios Jamaikalla, sekä hankkinut omistukseensa ensimmäisenä yksityissaaren risteilymatkustajiaan varten.


title: Norwegian Cruise Line

text: NCL nousi otsikoihin vuonna 1979 ostettuaan ranskalaisen, erityisesti Atlantin ylityksiin suunnitellun valtamerialuksen "Francen" ja muuttaessaan sen yli 100 miljoonan dollarin hinnalla risteilykäyttöön sopivaksi nimellä "Norway". "Norway" oli 316-metrisenä maailman pisin matkustaja-alus 2000-luvulle saakka. NCL:n laivastoon liitettäessä laivan huomattavan suurta kokoa käytettiin hyväksi lisäämällä laivan viihdetarjontaa merkittävästi aiemmin totuttuun verrattuna ja aluksen menestys onkin osaltaan edesauttanut nykyaikaisten jättiristeilijoiden kehitystä.


title: Norwegian Cruise Line

text: Karibianmereltä yhtiö on laajentanut toimintaansa Alaskaan, Bahamalle, Eurooppaan sekä Havaijille. Vuosina 1997–2001 yhtiö toimi myös Australiassa nimellä Norwegian Capricorn Line, ennen kuin Australian toiminnot yhdistettiin pääasiassa Tyynenmeren alueella toimivaan emoyhtiöön Star Cruises:iin. NCL hankki vuonna 1998 omistukseensa "Marco Polo" -alusta operoimaan vuonna 1991 perustetun Orient Lines -varustamon, jonka toiminta loppui vuonna 2008, kun alus myytiin. Vuosina 2000–2003 Orient Lines -yhtiöllä oli toinenkin alus "Norwegian Crownin" purjehtiessa tytäryhtiön väreissä nimellä "Crown Odyssey".


title: Norwegian Cruise Line

text: Vuonna 2002 Norwegian Cruise Line osti yhdysvaltalaiselta Ingalls Shipbuilding -telakalta vuonna 2001 konkurssiin menneen varustamon, American Classic Voyages:in, vuonna 2000 tilaaman kahden risteilyaluksen sarjasta siihen mennessä valmiiksi saadut osat, jotka hinattiin Saksaan Lloyd Werft -telakalle rakennettavaksi valmiiksi. Puolivalmis runko (nyk. "Pride of America") ja toisen aluksen (myöh. "Pride of Hawaii", nyk. "Norwegian Jade") osat olivat alun perin osa Yhdysvaltain risteilyteollisuuden elvyttämispakettia ja NCL sai rankan lobbaamisen seurauksena poikkeusluvan käyttää Yhdysvaltain sisäisessä risteilyliikenteessä kolmea (edellä mainitut sekä vuonna 1999 Saksassa rakennettu "Norwegian Sky", myöh. "Pride of Aloha") maan ulkopuolella rakennettua aluksta, miehistön täytyi kuitenkin olla valtaosin Yhdysvaltain kansalaisia - tästä sai alkunsa yhtiön nykyinen tytäryhtiö NCL America.


title: Norwegian Cruise Line

text: Yhdysvaltain sisäiset risteilymarkkinat eivät kuitenkaan ole maailmanlaajuisen taloustilanteen sekä alueelle 2000-luvun alkupuolella syntyneen ylitarjonnan vuoksi kehittyneet yhtiön toivomalla tavalla, eivätkä vuonna 2003 hankitut "United States" ja "Independence" ole koskaan päätyneet yhtiön Havaijin liikenteeseen NCL America -brändin alla. Vuonna 2007 yhtiö kertoi osavuosikatsauksessaan myyneensä hieman aikaisemmin "Oceanic":ksi uudelleennimetyn "Independencen", "United States" myytiin loppuvuodesta 2010 ja sen omistus siirtyi uudelle ostajalle vuonna 2011.


title: Norwegian Cruise Line

text: Vuonna 2008 NCL American laivasto kutistui yhteen alukseen, kun "Pride of Hawaii" ja "Pride of Aloha" siirrettiin lyhyen telakoinnin jälkeen emoyhtiön laivastoon uudelleennimettynä. Laivoihin rakennettiin telakoinnin aikana muun muassa Yhdysvaltain sisäisessä liikenteessä kielletyt kasinot kansainvälistä liikennettä varten. "Pride of Hawaii" palasi liikennöimään edellisellä nimellään "Norwegian Sky" ja "Pride of Aloha" sai nimen "Norwegian Jade" ja sijoitettiin ympärivuotisesti Euroopan kasvaville risteilymarkkinoille.


title: Norwegian Cruise Line

text: Yhtiön laivastoon kuuluu loppuvuodesta 2013 yksitoista alusta, joista yhdeksän on rakennettu 2000-luvulla, mikä tekee laivastosta yhden maailman uusimmista.


title: Chesterfield Inletin lentoasema

text: Chesterfield Inletin lentoasema on lentoasema Chesterfield Inletin kylässä Hudsoninlahden rannalla Nunavutissa, Kanadassa. Lentoasemaa ylläpitää Nunavutin territorion hallitus, ja se on suurimman osan vuotta kylän ainoa yhteys ulkomaailmaan.


title: Chesterfield Inletin lentoasema

text: Lentoasemalla on yksi sorapintainen kiitotie, 12T/30T, jonka pituus on 1 097 metriä.


title: Max Wünsche

text: Max Wünsche (20. huhtikuuta 1915 – 17. huhtikuuta 1995) oli saksalainen Waffen-SS-everstiluutnantti (SS-Obersturmbannführer) toisessa maailmansodassa.


title: Max Wünsche

text: Wünsche toimi muun muassa rynnäkkötykki- ja panssarivaunupataljoonan komentajana Leibstandarte Adolf Hitler-divisioonassa. Hän sai Rautaristin Ritariristin helmikuussa 1943 tuhottuaan pataljoonineen oma-aloitteisesti divisioonan sivustaa uhanneen voimakkaan vihollisosaston. Kesällä 1943 hänet käskettiin SS-Hitlerjugend -panssaridivisioonan 12. SS-panssarirykmentin komentajaksi. Hän osallistui rykmentteineen ankariin torjuntataisteluihin Normandiassa Caenin suunnalla, jossa hän sai tammenlehvät Ritariristiinsä.


title: Max Wünsche

text: Everstiluutnantti Wünsche jäi länsiliittoutuneiden vangiksi Falaisen motissa 24. elokuuta 1944. Hän vietti sodan lopun sotavankileirillä ja hänet vapautettiin vuonna 1948.


title: Kat Dennings

text: Kat Dennings (oik. Katherine Litwack; s. 13. kesäkuuta 1986 Bryn Mawr, Pennsylvania) on yhdysvaltalainen elokuva- ja televisionäyttelijä. Hän on näytellyt muun muassa elokuvissa "40 v. ja neitsyt" (2005), "Hamekyttä 2" (2006), "Nick & Norah – loputon soittolista" (2008), "Thor" (2011) ja "" (2013). Vuodesta 2011 hän on esittänyt Maxia, toista päähenkilöä, CBS:n komediasarjassa "Tyhjätaskut".


title: Kat Dennings

text: Dennings, ristimänimeltään Katherine Litwack, syntyi ja kasvoi Bryn Mawrissa, Pennsylvaniassa. Hänen äitinsä Ellen on runoilija ja puheterapeutti, ja isä Gerald Litwack farmakologi ja yliopistoprofessori. Dennings on nuorin viidestä lapsesta. Hänen perheensä on juutalainen.


title: Kat Dennings

text: Dennings oli kotikoulussa ja valmistui lukiosta 14-vuotiaana. Hän muutti perheensä kanssa Los Angelesiin tullakseen näyttelijäksi ja otti Denningsin taiteilijanimekseen jo nuorena.


title: Kat Dennings

text: Dennings aloitti näyttelemisen 10-vuotiaana ja esiintyi ensimmäisen kerran perunalastumainoksessa. Hänen debyyttinsä televisiossa oli hankalan teinin rooli sarjassa "Sinkkuelämää". Sen jälkeen hän tähditti lyhytikäistä sitcomia "Raising Dad". Vuonna 2002 Denningsillä oli rooli Disney Channel-elokuvassa ja hän jatkoi vierailevana näyttelijänä eri tv-sarjoissa, kuten "Ilman johtolankaa", "C.S.I." ja "Teho-osasto".


title: Kat Dennings

text: Ensimmäinen elokuva, jossa Dennings esiintyi, oli Hilary Duffin tähdittämä "Kesän sävelet" vuodelta 2004, jossa hän näytteli piano-oppilasta. Seuraavaksi hän sai sivuroolit elokuvista "40 v. ja neitsyt", "Down in the Valley" ja "Hamekyttä 2". Toinen päärooli elokuvassa "Nick & Norah – loputon soittolista" toi Denningsille Satellite Award-ehdokkuuden. Hänen vastanäyttelijänsä elokuvassa oli Michael Cera.


title: Nick & Norah – loputon soittolista

text: Nick & Norah – loputon soittolista on komediaelokuva, joka perustuu Rachel Cohnin ja David Levithanin samannimiseen romaaniin. Elokuvan on ohjannut Peter Sollet ja sen päärooleja näyttelevät Michael Cera ja Kat Dennings. Elokuva kuvattiin New Yorkissa.


title: Nick & Norah – loputon soittolista

text: Tavattuaan sattumalta toisensa punk-clubilla, Nick ja Norah lähtevät matkalle New Yorkin indie rock -sceneen etsimään legendaarisen bändin salaista keikkaa, mutta päätyvät löytämään toisensa.


title: Mantšukuon keisarillinen armeija

text: Mantšukuon keisarillinen armeija oli Japanin alaisen nukkevaltio Mantšukuon asevoimat. Armeija oli toiminnassa vuosina 1932–1945 ja ehti osallistua toiseen Kiinan–Japanin sotaan, Neuvostoliiton ja Japanin väliseen rajasotaan vuosina 1938–1939 sekä toiseen maailmansotaan.


title: Mantšukuon keisarillinen armeija

text: Kun Japani hyökkäsi Mantšuriaan Mukdenin välikohtauksen jälkeen, keisarillisen Japanin armeija sai noin 60 000 sotilasta marsalkka Zhang Xueliangin koillisarmeijasta, joka loikkasi kenraaleineen japanilaisten puolelle. Monet näistä kiinalaisista takinkääntäjistä kuuluivat eristettyihin sotilasyksikköihin, jotka joutuivat japanilaisten sotavangeiksi vankileireille Mantšurian valloituksen aikaan. Huomattavia loikkareita olivat muun muassa Kirinin armeijan kenraali Xi Qia, Hsinganin armeijan kenraali Chang Hai-peng ja Harbinin erityisalueen kenraali Zhang Jinghui.


title: Mantšukuon keisarillinen armeija

text: Mantšukuon keisarillinen armeija perustettiin näistä kiinalaisloikkareista Japanin miehitettyä Mantšukuon maaliskuussa 1932. Armeijalla oli alun perin aseistuksenaan kiinniottamisen aikainen Koillisarmeijan arsenaali. Mantšukuon armeijan taistelukyvyt eivät olleet kovin huomattavat, sillä joukoissa oli paljon kokemattomia värvättyjä miehiä, epäsäännöllisiä sotilaita, ja monet olivat koukussa oopiumiin. Lisäksi moni oli palkkasotilas, joka taisteli eniten maksavan puolesta. Tämä oli suuri riski joukkojen luotettavuuden ja lojaalisuuden kannalta.


title: Mantšukuon keisarillinen armeija

text: Elokuussa 1932 kaksi tuhatta sotilasta hylkäsi tukikohtansa Wukimihossa ja liittyivät Japanin vastaisiin sissijoukkoihin. Samaan aikaan toinenkin sotilasjoukko, Mantšukuon 7. ratsuväki, ryhtyi kapinaan. Erään korkea-arvoisen japanilaissotilaan mukaan Mantšukuon kapinat olivat pääasiallinen aseiden lähde taisteluissa Japanin ja Mantšukuon asevoimien vastaan. Tämän lisäksi monissa tapauksissa Mantšukuon armeijan joukot lähtivät taistelemaan, mutta vaihtoivat taistelun aikana puolta. Kuuluisin puolenvaihto tapahtui huhtikuussa 1932, kun Mantšukuon entinen sotaministeri, kenraali Ma Zhanshan vaihtoi puolta ottaen mukaansa useita tuhansia Heilongjiangin provinssivartioston sotilaista ja runsaasti aseistusta.


title: Mantšukuon keisarillinen armeija

text: Aluksi Mantšukuon keisarillinen armeija oli jaettu seitsemään provinssivartiostoon (yksi vartiosto jokaista provinssia kohti), ja kaikkiaan sotilaita oli armeijassa yli 111 000. Itsenäinen ratsujoukko perustettiin turvaamaan pääkaupunki Changchunia. Helmikuussa 1933 Mantšukuon keisarillinen vartiosto koottiin mantšun etnisen vähemmistön edustajista. Tämän eliittivartioston tehtävänä oli toimia Changchunissa keisari Pu Yin ja hallituksen ylempien virkamiesten turvana.


title: Mantšukuon keisarillinen armeija

text: Vuonna 1934 uudet asetukset rajoittivat Mantšukuon keisarilliseen armeijaan pääsyä. Säädösten mukaan ainoastaan Mantšukuon hallituksen hyväksymien koulujen kouluttamat miehet pääsivät palvelemaan Mantšukuon armeijaan. Rajoituksilla pyrittiin karsimaan joukoista loput Koillisarmeijan epäluotettavista sotilaista ja nostamaan armeijan koulutuksellista ja yleistä tasoa. Säädökset olivat myös ensimmäisiä yrityksiä murtaa sotaherrojen vallan perinnettä, mitä provinssivartiostojen kenraalit pitivät henkilökohtaisena feodalismina ja siten parannuksena. Samana vuonna armeija jaettiin uudelleen, viiteen armeijakuntaan, joista jokainen oli jaettu kahteen tai kolmeen sektoriin. Uudistusten jälkeen Mantšukuon keisarillisen armeijan koko oli yli 70 000 sotilasta.


title: Mantšukuon keisarillinen armeija

text: Vuonna 1938 Mantšukuon armeija avasi koulutuskeskukset Mukdeniin ja Changchuniin. Neuvostolähteiden mukaan armeijan voima oli kasvanut Vuoteen 1944 mennessä yli 200 000 sotilaaseen. Vuonna 1945, kun Japani oli hävinnyt toisen maailmansodan, Mantšukuon keisarillinen armeija lakkautettiin.


title: Mantšukuon keisarillinen armeija

text: Alussa Mantšukuon keisarillisella armeijalla oli ongelmia sotilaidensa univormujen kanssa, koska Mantšukuon joukkojen asu oli samanlainen kuin Japaninvastaisilla sisseillä. Asia korjattiin vuonna 1934, kun Mantšukuon sotilaiden asusta tehtiin keisarillisen Japanin armeijan univormun kaltainen. Mantšukuon keisarillinen armeija käytti myös armeijan värikoodausta kaulusmerkeissä: musta oli sotilaspoliisin, punainen jalkaväen, vihreä ratsuväen, keltainen tykistön, ruskea pioneerien ja sininen kuljetuksesta vastaavien väri.


title: Mantšukuon keisarillinen armeija

text: Mantšukuon keisarillisen armeijan alkuaikoina se sai käyttöönsä sekavan kokoelman erilaisia aseita lakkautetun Guomindangin asearsenaalista, mikä aiheutti suuria ongelmia ylläpidon ja varustamisen kannalta. Joukossa oli esimerkiksi 26 erityyppistä kivääriä ja yli 20 eri tyyppiä 1932 käytössä olleita pistooleja. Armeijan ensisijainen pyrkimys oli yhtenäistää aseistus käyttäen vakioaseena Type 38 -kivääriä, raskasta Type 3 -konekivääriä ja kevyttä Type 11 -konekivääriä. Tykistöyksiköiden standardiksi tuli Type 38 -kenttätykki ja 75 millimetrin Type 41 -vuoristotykki.


title: Mantšukuon keisarillinen armeija

text:
Vuoteen 1935 mennessä viisikymmentä tuhatta Type 38 -ratsukivääriä oli tuotu Japanista ja kiväärit uusittiin seuraavan kolmen vuoden aikana.
Toisen maailmansodan aikaiseen Tyynenmeren sotaan mennessä Mantšukuon keisarillisen armeijan aseistus oli lähes sama kuin keisarillisella Japanin armeijalla. Sotilaat käyttivät Mauser-pistooleja, ja upseerit käyttivät Browningin ja Coltin pistooleita. Fengtieniin perustettiin asetehdas kokoamaan kiväärejä, konekiväärejä ja tykkejä. Ammukset ja käsiaseet tilattiin yksityisistä tehtaista Mantšukuosta.


title: Mantšukuon keisarillinen armeija

text: Ottaen huomioon Neuvostoliiton panssaroitujen yksikköjen tehokkuuden Halhin-Golin taisteluissa ja muissa rajakahinoissa, on yllättävää etteivät Japanin ja Mantšukuon asevoimat panostaneet panssarivaunujen kehittämiseen paljoakaan huomiota. Mantšukuon keisarillisella armeijalla oli useita Isuzun rakentamia ja Mantšukuon Dowa Automobile Companyn muokkaamia panssarivaunuja. Vuodesta 1943 noin kymmenen Type 94 Te-Ke -panssarivaunua siirtyi Japanin armeijalta Mantšukuon armeijalle yhden panssaroidun yksikön kokoamiseksi. Sodan aikana Mitsubishin kevyestä Type 95 Ha-Go -panssarivaunusta kehitettiin Mantšukuon oma versio käytettäväksi panssaroitujen kulkuvälineiden koulutuksessa, mutta Mantšukuon versiota ei koskaan käytetty varsinaisessa sodankäynnissä.


title: Luettelo Krimin kaaneista

text: Krimin kaani oli Krim tataarien muodostaman valtakunnan Krimin kaanikunnan hallitsija, kaani. Krimin kaanikunta oli olemassa vuosina 1441–1783 ja sen jokainen hallitsija valittiin Girayn suvusta.


title: Just a Minute

text: Just a Minute on BBC Radio 4:n viihdeohjelma, jota on esitetty vuodesta 1967 alkaen. Ohjelmassa kilpailijat yrittävät puhua annetusta aiheesta 60 sekunnin ajan, ilman epäröintiä, aiheesta poikkeamista tai toistoa. Ohjelman alkuaikoina toistolla tarkoitettiin saman asian sanomista useamman kuin yhden kerran, mutta myöhemmin sääntöä tiukennettiin siten, että kutakin sanaa saa käyttää vain kerran, lukuun ottamatta sanaa "ja". "Just a Minuten" juontajana on alusta asti toiminut Nicholas Parsons. Kilpailijoina on vieraillut yleensä koomikoita ja muita julkisuuden henkilöitä, kuten Clement Freud, Kenneth Williams, Stephen Fry ja Paul Merton. Ohjelmalla on noin kaksi miljoonaa kuulijaa.


title: Devlet II Giray

text: Devlet II Giray (1654–1725) oli Krimin kaanikunnan hallitsija, 24. Krimin kaani vuosina 1699–1702 ja toisen kerran 1708–1713. Giray hallitsi Krimiä Osmanien valtakunnan alaisuudessa.


title: Devlet II Giray

text: Hän syntyi Giray-sukuun, josta valittiin Krimin kaanikunnan jokainen kaani. Hänen isänsä oli Selim I Giray, joka oli Krimin kaani neljä kertaa vuosien 1671–1704 välisenä aikana. Myös hänen veljensä Saadet IV Giray oli kaani vuosina 1717–1724.


title: Devlet II Giray

text: Krimin tataarit olivat historiansa aikana hyödyntäneet mm. Puola-Liettuaa ja Venäjää tekemällä pitkiäkin ryöstöretkiä valtioiden alueelle. Ensimmäinen Devlet Giray -nimellä kulkenut kaani oli jopa polttanut Moskovan 1500-luvun puolessa välissä. Devlet II Girayn tullessa valtaan suunta oli kuitenkin muuttunut ja etenkin voimakkaaksi kasvanut Venäjä pyrki laajentumaan kaanikunnan alueelle. 1600-luvun viimeisen kahdenkymmenen vuoden aikana kaanikunta oli ollut mukana Itävaltaa, Puola-Liettuaa ja kolmessa Venäjää vastaan käydyssä sodassa, joiden aikana Venäjä oli tehnyt neljä suurta sotaretkeä Krimiin saadakseen jalansijan alueella sekä sataman Mustallemerelle. Nämä olivat Krimin sotaretket 1687 ja 1689 ja Azovin sotaretket 1695 ja 1696. Devlet Giray osallistui Azovin puolustustaisteluihin, joista ensimmäisellä kerralla Pietari Suuri joutui vetäytymään, mutta saavutti toisella kertaa voiton osmani-tataariarmeijasta.


title: Devlet II Giray

text: Kaaniksi Devlet Giray tuli aluksi sijaisena, sillä hänen isänsä Selim I jätti kolmannen valtakautensa kesken tehdäkseen pyhiinvaellusmatkan Mekkaan vanhemmalla iällä. Hän nimesi Devletin tilalleen ja jatkoi palattuaan. Selim I kuoli 1704, mutta valtakamppailun vuoksi Devlet ei perinytkään valtaistuinta. Välillä ehti olla kaksi muuta kaania, ennen kuin hän astui virkaan uudestaan vuonna 1709. Osan väliajasta hän joutui olemaan Rodoksella. Noihin aikoihin osmanien alaisuuteen kuuluneeseen länsinaapurivaltioon Moldovaan saapui Pultavan taistelun Venäjälle hävinnyt Ruotsin kuningas Kaarle XII, joka haki Osmanivaltakunnasta liittolaisia sotaan Venäjää vastaan. Devlet Giray, joka oli seurannut kiinnostuneena kasakkahetmani Ivan Mazepan liittolaisuutta Kaarle XII:n kanssa, asettui vuorostaan tukemaan ruotsalaista tämän hankkeissa suostutella sulttaani Ahmed III mukaan. Loppuvuonna 1710 Ahmed asettui viimein heidän kannalleen ja Venäjän–Turkin sota 1710–1711 alkoi sulttaanin sodanjulistuksella. Sota päättyi osmanien ja liittolaisten Prutjoen varrella saamaan voittoon heinäkuussa 1711, mutta sotaa johtanut suurvisiiri Baltacı Mehmet pašša oli sanellut sulttaanin mielestä turhan lempeät ehdot Prutin rauhansopimukseen.


title: Devlet II Giray

text: Devlet Girayn tukema Ruotsin kuningas agitoi sulttaania julistamaan uuden sodan. Tämä tekikin niin 30. huhtikuuta 1713, mutta oli haluton järjestämään suurta sotaretkeä, jota Devlet ja Kaarle XII kannattivat. Ahmed kuitenkin kyllästyi tarmokkaasti juonitteleviin liittolaisiinsa. Hän määräsi Kaarlen kotiarestiin ja poistettavaksi maasta, karkotti Devletin Rodokseen ja sopi rauhasta 5. kesäkuuta. Devlet sai juonittelunsa myöhemmin anteeksi, mutta hän ei osallistunut enää politiikkaan.


title: ManagerLeague

text: ManagerLeague on verkossa selaimella pelattava jalkapallomanageripeli jolla on kymmeniätuhansia aktiivisia pelaajia. Maanantaista perjantaihin on kaksi sarjaottelua vuorokaudessa, viikonloppuina pelataan vain vapaaehtoisia cup-otteluita. Yhden sarjakauden kesto on neljä viikkoa.


title: Límnos

text: Límnos eli "Lemnos" () on Kreikan saari, joka kuuluu Pohjoisen Egean saarten saariryhmään. Saaren pinta-ala on 476,29 neliökilometriä ja asukasluku 16 992 (vuonna 2011). Hallinnollisesti Límnos kuuluu Límnoksen kuntaan, Límnoksen alueyksikköön ja Pohjois-Egean saarten alueeseen. Saaren pääkaupunki on Mýrina.


title: Límnos

text: Límnos sijaitsee Välimereen kuuluvan Egeanmeren pohjoisosassa. Se kuuluu Pohjoisen Egean saariin ja tarkemmin sen itäisimpiin saariin eli Itäisiin Sporadeihin. Sen lähimmät saaret ovat Samothráki ja Turkille kuuluva Imbros koillisessa sekä Ágios Efstrátios lounaassa. Kauempana luoteessa on Chalkidikí ja Athoksen niemimaa, kaakossa Lesboksen saari.


title: Límnos

text: Límnoksen pinta-ala on noin 476,29 km². Se on kooltaan yhdeksänneksi suurin Kreikan saarista. Saaren pituus on noin 40 kilometriä ja leveys suurimmillaan noin 20 kilometriä. Saari on pääosin tasainen ja sillä on 30 hiekkarantaa. Sen länsi- ja luoteisosissa maasto on jyrkempää ja vuorista. Saaren korkein kohta on Skopiá eli Vígla (470 metriä).


title: Límnos

text: Límnos kuuluu hallinnollisesti Límnoksen kuntaan, johon kuuluu myös pienempiä lähisaaria. Koko saari on ollut yhtä kuntaa vuoden 2011 aluehallintouudistuksesta lähtien. Tätä ennen saari jakautui neljään kuntaan. Límnoksen kunta kuuluu Límnoksen alueyksikköön, johon kuuluu myös Ágios Efstrátioksen kunta.


title: Límnos

text: Saaren suurimmat asutukset ovat Mýrina (5 711 asukasta), Moúdros (974), Atsikí (848), Ágios Dimítrios (812), Kontopoúli (623) ja Platý (603). (Katso myös: Luettelo Límnoksen kunnan kaupungeista ja kylistä.)


title: Límnos

text: Kreikkalaisessa mytologiassa tuliperäinen Lemnos oli tulenjumala Hefaistoksen saari, ja tätä kutsutaan usein Lemnoksen jumalaksi. Saari tunnettiin myös nimellä "Aithaleia". Lemnos-nimen sanotaan tulleen Suuresta Jumalattaresta, jota saaren alkuperäiset asukkaat olisivat kutsuneet tällä nimellä. Homeroksen mukaan saaren alkuperäiset asukkaat olivat traakialaista "sinties"-kansaa, mutta nimen alkuperä on epävarma. Kerrotaan myös, että argonautit olisivat panneet saarelaisten naisten kanssa alulle saarta sittemmin asuttaneen minyalaisten kansan. Attikasta karkotetut pelasgit puolestaan asuttivat saaren näiden jälkeen.


title: Límnos

text: Myöhemmin saaren valtasivat persialaiset. Miltiades valtasi saaren ja se tuli Ateenan vallan alle pitkäksi ajaksi. Antalkidaan rauhassa Ateena menetti valtansa suurimmassa osassa saaristaan, mutta sai pitää muun muassa Lemnoksen. Sittemmin saari päätyi Makedonian vallan alle. Rooman vallan aikana se palautettiin ateenalaisille.


title: Límnos

text: Varhaisina aikoina saarella oli vain yksi Lemnos-niminen kaupunki. Myöhemmin saarella oli kaksi merkittävää kaupunkia, nykyisen pääkaupungin paikalla saaren länsiosassa sijainnut Myrina, sekä Hefaistia eli Hefaistias, joka sijaitsi saaren pohjoisosassa. Saari vei antiikin aikana muun muassa sen punaista maata ("terra Lemnia", "sigillata"), jota lääkärit käyttivät haavojenhoitoon.


title: Límnos

text: Antiikin aikana Lemnoksen lähellä sijaitsi pieni saari nimeltä Khryse, johon kytkeytyi monia mytologian tapahtumia. Se vajosi mereen noin vuonna 100 jaa.


title: Límnos

text: Límnoksen kansainvälinen lentoasema sijaitsee saaren keskiosissa noin 18 kilometriä itään Mýrinasta.


title: MEKO

text: MEKO (, monitoimiyhdistelmä) on saksalaisen Blohm & Vossin suunnittelema ja toteuttama modulaarinen keveiden sotalaivojen luokka ja yhtiön rekisteröimä tuotemerkki. Modulaarisuus sisältää asejärjestelmät, elektroniset järjestelmät, voimanlähteen ja niin edelleen. Modulaarisuuden avulla saadaan parannettua alusten käytettävyyttä merkittävästi sekä samalla niiden palveluksessa olo aikaa kasvatettua.


title: MEKO

text: Järjestelmään kuuluu fregatteja, korvetteja sekä avomerikelpoisia partioaluksia. Ensimmäiset tämän tyypin alukset valmistuivat 1970-luvulla ja viimeisin tilaus on tullut aivan viime vuosina.


title: Blake Comeau

text: Blake Comeau (s. 18. helmikuuta 1986 Meadow Lake, Saskatchewan, Kanada) on kanadalainen jääkiekkohyökkääjä, joka pelaa NHL-joukkue Colorado Avalanchessa.


title: Blake Comeau

text: Comeau pelasi juniorina jääkiekkoa WHL:n Kelowna Rocketsissa vuosina 2001–2006. Vuonna 2004 Kelowna voitti Memorial Cupin. New York Islanders varasi hänet vuorolla 47. Comeau pelasi kultaa voittaneessa Kanadan maajoukkueessa nuorten MM-kisoissa vuonna 2006. Hänet valittiin vuonna 2006 WHL:n tähdistökentälliseen ja hän teki liigassa kolmanneksitoista eniten tehopisteitä runkosarjassa. Comeau siirtyi Islandersin organisaatioon WHL-kauden päätyttyä maaliskuussa 2006, jolloin hän solmi seura kanssa kolmivuotisen pelaajasopimuksen. Aluksi hän pelasi vain seuran farmijoukkue Bridgeport Sound Tigersissa.


title: Blake Comeau

text: Kauden 2006–2007 alussa järjestetyllä Islandersin harjoitusleirillä Comeau onnistui hyvin, mutta tästä huolimatta hänet lähetettiin kauden alussa Bridgeportiin. Comeau pelasi ensimmäisen NHL-ottelunsa 7. joulukuuta 2006, mutta kaudella 2006–2007 hän pelasi vain kolme ottelua NHL:ssä. Seuraavalla kaudella Comeau aloitti jälleen Bridgeportissa, mutta Islanders nosti hänet NHL-kokoonpanoon 19. joulukuuta ja hän pelasi NHL:ssä jo yli puolet kaudesta, 51 ottelua. Kaudella 2008–2009 Comeau pelasi 53 ottelua Islandersissa. Elokuussa 2009 Comeau teki Islandersin kanssa uuden kaksivuotisen sopimuksen.


title: Blake Comeau

text: Comeau teki kaudella 2010–2011 24 maalia 77 ottelussa ja allekirjoitti kesällä Islandersin kanssa 2,5 miljoonan dollarin, yksivuotisen sopimuksen. Seuraava kausi alkoi häneltä surkeasti, ja hän oli 16 ottelun jälkeen pisteittä. Marraskuun lopulla Islanders laittoi hänet siirtolistalle, josta Calgary Flames otti hänet. Comeau allekirjoitti kesällä 2012 Flamesin kanssa 1,25 miljoonan dollarin arvoisen, vuoden mittaisen jatkosopimuksen. Huhtikuussa 2013 hän siirtyi kauden 2012–2013 siirtotakarajan kynnyksellä Columbus Blue Jacketsiin, joka antoi Flamesille vaihdossa viidennen kierroksen varausvuoron.


title: Ruskopääluura

text: Ruskopääluura ("Grallaria ruficapilla") on Etelä-Amerikassa Andeilla elävä luuriin kuuluva varpuslintu.


title: Ruskopääluura

text: Ruskopääluura on kooltaan 18–19 cm. Ruskopääluuran pää ja päälaki ovat väriltään ruosteenruskeat. Lajin selkä, siivet ja pyrstö ovat väritykseltään oliivinruskeat. Vatsa on pohjaväriltään valkoinen ja siinä on leveitä hyvin tumman uskeita tai ruosteen ruskeita pystyviiruja, erityisesti kyljessä. Linnun jalat ovat harmaat. Ulkonäöltään ruskopääluura muistuttaa tumbesinluuraa ("Grallaria watkinsi") ja cundinamarcanluuraa ("Grallaria kaestneri"), joka on kuitenkin pienempi ja tummempi.


title: Ruskopääluura

text: Ruskopääluuraa tavataan Andeilla Venezuelassa, Kolumbiassa, Ecuadorissa ja Perussa. Lajin elinympäristöä ovat vuoristometsät ja niiden reunat. Metsät sijaitsevat yleensä 2 000–2 900 metrin korkeudella merenpinnasta. Laji on suvaitsevaisempi hakattuja metsiä kohtaan kuin monet muut luuralajit. Lintu elää varsin piileskelevää elämää metsien pohjakerroksissa, mutta voidaan nähdä avoimemmillakin paikoilla kuten metsän reunojen ruohikoissa.


title: Ruskopääluura

text: Ruskopääluuran pesä sijaitsee puussa. Pesä rakennetaan tikuista, sammalista ja bambuista. Naaras munii kaksi munaa, jotka ovat väriltään vaalean sinivihreitä. Sekä koiras että naaras hautovat munia ja ruokkivat kuoriutuneita poikasia.


title: Roberto Martínez Montoliú

text: Roberto Martínez (s. 13. heinäkuuta 1973) on espanjalainen jalkapallovalmentaja ja entinen keskikenttäpelaaja. Elokuusta 2016 lähtien hän on toiminut Belgian jalkapallomaajoukkueen päävalmentajana.


title: Roberto Martínez Montoliú

text: Martínez aloitti pelaajauransa Real Zaragozan organisaatiossa 1992, mutta pelasi ensimmäisellä kaudellaan reservijoukkueessa. 1993 hän siirtyikin CF Balagueriin hakemaan peliaikaa ja pelasikin seuraavalla kaudella 48 ottelua Espanjan kolmanneksi ylimmällä sarjatasolla. Hän palasi Zaragozaan 1994, muttei onnistunut vakiinnuttamaan asemaansa seurassa.


title: Roberto Martínez Montoliú

text: Kesällä 1995 Martínez jätti kotimaansa kentät ja siirtyi maamiestensä Jesús Seban ja Isidro Diázin tavoin Englantiin ja Wigan Athleticiin. Martínez juhli Wiganissa 3.divisioonan voittoa kaudella 1996/97 ja oli edelliskaudella 13 osumallaan seuran paras maalintekijä. Espanjalainen edusti seuraa kaikkiaan kuusi kautta kunnes siirtyi heinäkuussa 2001 Skotlantiin Motherwelliin. Peliaika jäi kuitenkin vähäiseksi ja 2002 Martínez palasi Englantiin, tällä kertaa Walsalliin.


title: Roberto Martínez Montoliú

text: Syyskausi ei tarjonnut Martínezille uranäkymiä Walsallissa ja niinpä hän suuntasi tammikuussa 2003 Swansea Cityyn. Alun perin hänen piti pelata walesilaisseurassa vain kauden loppuun, mutta Martínez nousi myös seuran kapteeniksi. Hän jatkoi kesällä sopimustaan seuran kanssa ja edusti Swanseata 122 ottelussa. Kaudella 2004/05 hän oli tärkeässä roolissa seuran sijoittuessa Englannin kakkosliigassa kolmanneksi ja noustessa sarjaporrasta ylemmäksi ykkösliigaan.


title: Roberto Martínez Montoliú

text: Martínez jätti Swansean kesällä 2006 ja siirtyi ilmaisella siirrolla Chester Cityyn. Hän ennätti pelata seurassa 31 ottelua, kunnes lopetti pelaajauransa helmikuussa 2007.Martínez aloitti valmennusuransa Swansean päävalmentajana helmikuussa 2007. Espanjalaisvalmentaja nosti Swansean pelillisestä suosta ja kaudella 2007/08 hän teki läpimurtonsa valmentajana voittaen kauden aikana kolme Kuukauden valmentaja -titteliä. Kausi päättyi Martínezin ja Swansean osalta komeasti ykkösliigan mestaruuteen ja nousuun Englannin Mestaruussarjaan. Kauden päätteksi espanjalainen valittiin Vuoden valmentajaksi Ykkösliigassa.


title: Roberto Martínez Montoliú

text: Ensimmäinen kausi toiseksi korkeimmalla sarjatasolla 24 vuoteen ei alkanut Swansean kannalta ruusuisesti, mutta pikkuhiljaa Martínez sai pelin kulkemaan ja seura oli lopulta sarjassa hienosti kahdeksas. Loistava työ piskuisen seuran peräsimessä nosti Martínezin nimen myös valioliigaseurojen huulille ja loppukeväästä 2009 Martíneziä tavoittelivat niin Wigan Athletic FC kuin skottiseura Celtic.


title: Roberto Martínez Montoliú

text: Lopulta kissa ja hiiri -leikki sai päätöksensä kesäkuun alussa kun Martínez allekirjoitti Wiganin kanssa kolmivuotisen sopimuksen. Martínezin johdolla Wigan taisteli materiaalinsa rajoilla sarjapaikastaan joka kausi. Parhaimmillaan Wigan sijoittui espanjalaisen opissa sijalle 15 kauden 2011/12 päätteeksi. Kaudella 2012/13 Martínez johdatti joukkueen yllättäen FA Cupin loppuotteluun. Finaalissa vastaan asettui Manchester City FC, joten odotukset eivät olleet korkealla. Wigan kuitenkin pelasi loistavan finaalin ja otti Ben Watsonin viime hetken maalilla seurahistorian ensimmäisen cup-mestaruuden. Kausi päättyi Valioliigassa pettymykseen, kun Wigan putosi sarjasta kolmen pisteen erolla Sunderlandiin. Wigan oli pelannut Valioliigassa kahdeksan perättäistä kautta. Kauden jälkeen Martínez ilmoitti jättävänsä Wiganin. Kesäkuun alussa hänestä tuli Evertonin uusi päävalmentaja.


title: Roberto Martínez Montoliú

text: Evertonissa MartínezIN debyyttikausi 2013/14 oli menestyksekäs ja seura sijoittui Valioliigassa viidenneksi ja selvisi mukaan Eurooppa-liigaan. Vaikeuksia tuli kuitenkin kaudella 2014/15, kun Evertonin peli ei kulkenut ja seura valui Valioliigassa keskikastiin ollen lopulta 11:s. Sijoitus oli seuran huonoin yhdeksään vuoteen. Europeleissä Everton raivasi tiensä pudotuspeleihin voittamalla lohkonsa, mutta putosi lopulta neljännesvälierissä FK Dynamo Kiovalle. Kaudella 2015/16 paineet Martínezia kohtaan kasvoivat, vaikka Everton eteni välieriin sekä FA Cupissa että Englannin liigacupissa. Valioliigassa Everton pelasi heikosti voittaen vain viisi kauden kotipeleistään. Joukkueen pistesaalis jäi heikoimmaksi vuosikymmeniin ja lopulta kritisoitu Martínez sai potkut kierros ennen Valioliigan päätöstä toukokuussa 2016.


title: Roberto Martínez Montoliú

text: Elokuussa 2016 Martínez aloitti Belgian jalkapallomaajoukkueen päävalmentajana. Hänet valittiin tehtävään avoimella haulla.Martínez avioitui kesäkuussa 2009 skotlantilaisen Beth Thompsonin kanssa Swanseassa katolisin menoin. Heillä on marraskuussa 2013 syntynyt tytär Luella.


title: Pintakytkin

text: Pintakytkin (kelluke, vippa) on laite, jota käytetään nesteen pinnankorkeuden määrittämiseen esimerkiksi kaivoissa ja pumppaamoissa. Sitä voidaan käyttää tyhjennys- ja täyttöpumppujen, sekä moottori- ja megneettiventtiilien ohjauskojeena ja hälytyskojeena halutusta pinnankorkeudesta.


title: Pintakytkin

text: Pintakytkimiä on eri kokoisia ja tyyppisiä yksinkertaisimmista malleista sellaisiin, joilla saadaan hälytys- ja pinnankorkeustietoja monelta eri tasolta. Tyypillisimmillään kaapelin varassa roikkuva kytkin kallistuu nestepinnan vaihtelujen mukana ja antaa hälytyksen joko ylä- tai alarajalta mikrokytkimen aktivoituessa kallistumisessa. Tietyllä ennalta määritetyllä nestepinnan tasolla mikrokytkin joko katkaisee tai yhdistää virtapiirin pintakytkimen sisällä.


title: Pintakytkin

text: Varmasti yleisimpiä käyttötapoja pintakytkimelle on kytkettynä pumpun kanssa säiliöön tai likavesikaivoon. Useimmat kytkimet ovat säädettäviä siten, että laite on asetettu antamaan hälytys, kun nesteen pinta säiliössä nousee liian korkealle. Pintakytkin antaa hälytyksen pumpulle, joka sen jälkeen pumppaa nestettä ulos, kunnes pinnankorkeus on jälleen riittävän matala, jolloin kytkin pysäyttää pumpun. Näin laite myös estää pumpun kuivanakäynnin. Vastaavasti toisen tyyppisillä kytkimillä voidaan estää nestepinnan laskeminen säiliössä liian matalalle kytkemällä laite täyttöpumppuun.


title: Pintakytkin

text: Suomessa pintakytkimiä valmistaa hollolalainen yritys Kari-Finn Oy.


title: Jarmo Heikkinen (pesäpalloilija)

text: Jarmo Heikkinen (s. 14. toukokuuta 1977) on suomalainen pesäpalloilija, joka pelasi Sotkamon Jymyssä ja toimi myös seuran toimitusjohtaja. Hän voitti miesten superpesiksen etenijäkuninkuuden vuonna 2005.


title: Tähtien lähiohitukset

text:
Tähtien lähiohitukset ovat harvoin tapahtuvia avaruudessa liikkuvien tähtien läheisiä ohituksia. Tähdet liikkuvat avaruudessa eri nopeuksilla. Lähiohituksena voitaneen pitää ohitusta, jolla on fysikaalisia vaikutuksia itse tähteen ja/tai sitä kiertäviin kappaleisiin.
Tähtien lähiohitus tähtiä kiertävien komeettojen ja planeettojen ratoja. Hyvin läheinen ohitus voi johtaa tähtien törmäykseen, koska niiden keskinäinen vetovoima muuttaa tähtien liikesuuntia.


title: Tähtien lähiohitukset

text: Tähtien väli on yleensä muutama valovuosi, ja joskus lähiohituksen rajaksi väitetty 1000 AU on 0.016 valovuotta.


title: Tähtien lähiohitukset

text:
Kun kaksi tähteä ohittavat toisensa hyvin läheltä, niiden keskinäinen vetovoima muuttaa ainakin jonkin verran molempien tähtien ratoja. Kevyemmän tähden liiketila muuttuu enemmän, raskaamman vähemmän.
Tähdet syntyvät tähtijoukoissa tai assosiaatioissa, joissa tähdet ovat lähempänä toisiaan, jolloin tähtien väliset törmäykset ovat mahdollisia. Lähiohittajatähdet joko etääntyvät toisistaan tai syntyy kaksoistähti. Erityisen yleisiä tähtien lähiohitukset ovat pallomaisissa tähtijoukoissa, joissa kevyt tähti usein ohittaa raskaan tähden ja sinkoutuu itse joukosta pois, kun raskas tähti muuttaa kiertorataansa lähemmäs joukon keskustaa.


title: Tähtien lähiohitukset

text:
Tähtien lähiohitus saattaa ajaa planeetat esimerkiksi soikeille radoille, ja nämä radat muuttua edelleen planeettojen keskinäisissä vetovoimavuorovaikutuksissa huomattavasti.
Näin ollen noin viidesosa aurinkokunnista olisi häiriintymättömiä niiden keskustähtien keskinäisten lähiohitusten takia, ja voisi sisältää elämää omaavia planeettoja.
Eräässä simulaatiossa törmäyksen kokemattomien tähtien luku oli vielä pienempi, 95/700.


title: Tähtien lähiohitukset

text: Nykyisen näkemyksen mukaan monet Aurinkoa kiertävistä komeetoista olisivat hypänneet meidän aurinkokuntaamme alkujaan toisten tähtien ympäriltä. Tähtien lähiohitusten on myös väitetty ajoittain syöksevän komeettoja Aurinkokunnan sisäosiin. Erään näkemyksen mukaan Aurinkoa kiertää ruskea kääpiö Nemesis, joka ajautui 400 miljoonaa vuotta sitten tapahtuneen lähiohituksen jälkeen sellaiselle radalle, jolla kääpiö syöksee ajoittain vetovoimallaan komeettoja aurinkokunnan sisäosiin ja törmäämään Maahan.


title: Tähtien lähiohitukset

text: Jos tähdet ohittavat toisensa alle 1000 AU:n päästä, planeettojen radat häiriintyvät pahoin. Tämä voi tuhota jo olemassa olevan elämän tai estää elämän synnyn.


title: Tähtien lähiohitukset

text: Jos esimerkiksi komeettojen radat muuttuvat, se saattaa johtaa sisemmässä planeettakunnassa komeettatörmäyksiin, jotka ovat mahdolliselle elämälle tuhoisia.


title: Tähtien lähiohitukset

text: Maa saattaa syöksyä Aurinkoon, ohittavaan tähteen tai karata ulompaan avaruuteen, jolloin meret ja ilmakehä jäätyvät. Punaiset kääpiöt ovat yleisiä tähtiä. Aurinko laajenee ja tuhoaa siten elämän Maasta jo kahden miljardin vuoden kuluessa. Se, että 0,25 Auringon massainen punainen kääpiö ohittaisi Auringon kahden miljardin vuoden sisään läheltä ja sinkoaisi Maan tähtienväliseen avaruuteen jäätymään, on arviolta 1:100000. Ennen jäätymistään Maassa olisi punaisen kääpiön vetovoiman aiheuttamia valtavia hyökyaaltoja. Kun Maa karkaisi, ensin vedet jäätyisivät, sitten ilmakehän typpi sataisi lumen päälle, ja valuisi merialtaisin noin kahden metrin syvyisiksi järviksi. Sitten ilmakehän happikin sataisi alas..


title: Tähtien lähiohitukset

text: Erään tietokonemallinnuksen mukaan Aurinkoa läheltä ohittava punaisista kääpiöistä vievä kaksoistähti saattaa viedä Maan mukaansa siten että Maa päätyy kiertämään toista punaista kääpiötä soikealle radalle, jolla elämä voi ehkä säilyä.


title: Tähtien lähiohitukset

text: Jos kahden Auringon massainen musta aukko syöksyisi kohti Maata halki aurinkokunnan, se ajaisi Saturnuksen ja Neptunuksen pois, sitten kaappaisi Uranuksen ja Jupiterin kiertolaisikseen. Musta aukko muuttaisi vetovoimallaan ensin Auringon paikkaa, jolloin Etelämantereen jää sulaisi ja pyörremyrskyt pyyhkisivät Maan pintaa. Lopulta musta aukko repisi Maan vetovoimallaan kappaleiksi ja imaisisi sen jäännökset itseensä. Tämä tuhoaisi kaiken elämän, joka ei olisi paennut Maasta.. Tällaisen törmäyksen todennäköisyys olisi vain 1/10 .


title: Mirko Harjula

text: Mirko Toni Arvid Harjula (s. 1975) on helsinkiläinen filosofian maisteri (venäjän kääntäminen ja tulkkaus), joka tutkii historiaa sekä kirjoittaa ja kääntää lähinnä historia-aiheista kirjallisuutta. Tutkimuksessaan hän pyrkii esittelemään vähälle tutkimushuomiolle jääneitä puolia Suomen ja Venäjän yhteisestä historiasta sekä tuomaan kotimaisen yleisön ulottuville heikosti tunnetuista lähteistä keräämäänsä ja koostamaansa tietoa. Syksystä 2017 Harjula on jatko-opiskelija Helsingin yliopistossa ja kirjoittaa väitöskirjaa suomalaistaustaisista upseereista Venäjän asevoimissa 1717-1917.


title: Songhaikielet

text: Songhaikielet ovat Nigerjoen keskijuoksulla Nigerissä, Malissa, Nigeriassa, koillisessa Burkina Fasossa sekä Beninissä Guenen seudulla puhuttujen kielten ryhmä. Suurimpia niistä ovat djerma eli "zarma" (1,5–2 miljoonaa puhujaa etupäässä Nigerissä), songhai (yli 500 000 Malissa ja Nigerissä) ja dendi (yli 20 000 Nigerissä ja Beninissä). Tuaregi- tai laajemmin berberivaikutteisia pohjoisryhmän kieliä ovat tadaksahak, tasawaq, tagdal ja korandjé.


title: Songhaikielet

text: Joseph Greenbergin mukaan songhaikielet kuuluvat nilosaharalaiseen ryhmään. Kielisukulaisuutta pidetään kuitenkin hyvin kiistanalaisena. Zarmaa ja dendiä käytetään kouluopetuksen kielinä. Kirjoitusjärjestelmät perustuvat latinalaiseen kirjaimistoon.


title: Riippusammalet

text: Riippusammalet ("Neckera") on palmikkosammalten lahkoon kuuluva suku, johon kuuluu 6 Suomessa esiintyvää lajia.


title: Somrait

text: Somrait ovat Tšadissa ja Keski-Afrikan tasavallassa asuva kansa. He puhuvat afroaasialaisten kielten tšadilaiseen ryhmään kuuluvaa kieltä. Sukulaiskansoja ovat ndamit, tumakit, gableit ja nanseret. Vuonna 1980 heitä arvioitiin olevan yhteensä 50 000 henkeä. Pääelinkeinoja ovat maanviljely ja karjanhoito. Somrait harjoittavat perinteistä uskontoaan.


title: Gurilaiset kielet

text: Gurilaiset eli voltalaiset kielet ovat Länsi-Afrikassa Kaakkois-Malissa, Lounais-Nigeriassa, Norsunluurannikon, Ghanan, Togon ja Beninin pohjoisosissa sekä Burkina Fason alueella puhuttujen nigeriläis-kongolaisten kielten ryhmä. Siihen kuuluu noin sata kieltä ja murretta, joista läheskään kaikkia ei ole kunnolla tutkittu. Suurimpia ovat Burkina Fason pääkieli moore, bwamu, dagari, dagomba, gurma, lobi ja senari. Malissa ja Burkina Fasossa puhuttu dogon muodostaa ehkä kokonaan erillisen haaransa.


title: Gurilaiset kielet

text: Vuonna 1982 kielten yhteiseksi puhujamääräksi arvioitiin 8 miljoonaa henkeä. Suurin osa niistä toimii yhteisöjen suullisen kanssakäymisen välineinä. 1900-luvun alussa muutamia kieliä varten luotiin kirjaimistot ja 1970-luvulta lähtien eräitä niistä on käytetty kouluopetuksen välineinä.


title: Dagarit

text: Dagarit ovat yksi mosien sukukansoista. He asuvat Ghanassa ja Burkina Fason rajaseudulla Kulponin yläjuoksulla ja Mustan Voltan rannoilla. Vuonna 1978 heidän määräkseen arvioitiin 700 000 henkeä.


title: Dagarit

text: Dagarin kieli kuuluu gurilaisiin eli voltalaisiin kieliin. Kansan pääelinkeinoja ovat maanviljely ja karjanhoito. Monet käyvät palkkatyössä Etelä-Ghanan kaakaoviljelmillä. Dagarit harjoittavat perinteistä uskontoaan.


title: Nankanset

text: Nankanset ovat Punaisen Voltan oikealla rannalla Ghanan ja Burkina Fason rajaseudulla asuva kansa. He puhuvat gurilaista kieltä. Vuonna 1978 nankanseja arvioitiin olevan 400 000 henkeä.


title: Nankanset

text: Perinteisiä elinkeinoja ovat maanviljely, karjanhoito ja kalastus. Monet käyvät palkkatöissä Etelä-Ghanan kaakaoviljelmilä. Suurin osa nankanseista harjoittaa perinteisiä uskontoja, osa on muslimeja.


title: Lobit

text: Lobit ovat Burkina Fasossa Mustan Voltan yläjuoksulla ja lähialueilla Norsunluurannikolla ja Ghanassa asuva kansa. He puhuvat gurilaista kieltä. Läheisiä sukukansoja ovat mbuinit, gat, turukat ja dianit. Vuonna 1983 heitä arvioitiin olevan Burkina Fasossa yhteensä 460 000, Norsunluurannikolla 400 000 ja Ghanassa 100 000.


title: Lobit

text: Perinteisiä elinkeinoja ovat kaskiviljely ja karjanhoito. Miehistä monet käyvät palkkatöissä Ghanan kaakaoviljelmillä. Käsityöammatit ja musiikkikulttuuri ovat kehittyneitä. Sukulaisuus luetaan äidin puolelta. Suurin osa kansasta harjoittaa perinteistä uskontoa, osa on kristittyjä tai muslimeja.


title: Ole Østmo

text: Ole Østmo (13. syyskuuta 1866 – 11. syyskuuta 1923) oli norjalainen ampuja ja olympiamitalisti. Hän osallistui Pariisin olympialaisiin 1900, joissa hän voitti neljä mitalia, kaksi hopeista ja kaksi pronssista. Kaikki Østmon mitalit tulivat 300 metrin sotilaskiväärin eri lajeista. Hopeamitali 300 metrin sotilaskiväärin joukkuekilpailusta oli Norjan historian ensimmäinen olympiamitali. Østmo voitti myös muutamia mitaleita Lyonin MM-kisoista vuodelta 1897. Hän voitti kultaa vapaakiväärin pystyasentokilpailusta tuloksella 161 sekä hopeaa joukkue- ja moniasentokilpailuista.


title: Bobot

text: Bobot ovat joukko etnisiä ryhmiä Bobo-Dioulasson pohjois- ja koillispuolella Burkina Fasossa sekä rajaseuduilla Malissa ja Norsunluurannikolla.


title: Bobot

text: ”Mustat bobot” ("bobo fing") puhuvat mandelaista bobon kieltä ja ovat uskonnoltaan sunnalaisia muslimeja. 1980-luvulla heitä arvioitiin olevan noin 50 000 henkeä Burkina Fasossa ja 10 000 Malissa.